
DIE KERK EN SY ROEPING 


Die bruidskerk van die Here is van goddelike oor- 
sprong, deur Jesus Christus uitverkies, gevorm en 
uitgebou. 


Maar die kerk het ook 'n menslike kant. Dit bestaan 
uit sondige mense wat in 'n gebroke wêreld lewe. 
En as sodanig is ook die kerk tot op sekere hoogte 
'n ,kind' van sy tyd. Dit wil sê die kerk ondergaan 
teen wil en dank allerhande invloede, invloede van 
die denkrigting van die tyd waarin die kerk lewe. 


Hierdie invloede hou soms groot gevare vir die 
kerk in. So het die Christelike kerk van die eerste 
eeue te kampe gehad met die wettisisme van die 
sinagoge sowel as met die geestesrigting van die 
Grieks-Romeinse heidendom, terwyl die kerk in die 
dae van die Kerkhervorming te doen gehad het met 
die werkheiligheid van die Middeleeuse tyd. In ons 
tyd klop sekularisasie en sosialisasie aan die deur 
van die kerk. En dan is daar nog altyd die bedrei- 
ging van verwêreldliking en louheid, terwyl uit die 
skoot van die kerk gebore kan word die gevare van 
dominokrasie, d.w.s. dat die kerk deur dominees 
pouselik geregeer word i.p.v. deur leraars en ouder- 
linge soos dit 'n kerk met 'n presbiteriale stelsel 
van kerkregering betaam. En hierby kom ook nog 
die gevaar van burokrasie, dat die kerk uit sy ,hoof- 
kantoor bestuur” word. 


In ons twintigste eeu is die gevare en bedreiging 
van die kerk seker meer as ooit tevore. Die gemak- 
like kommunikasiemiddele bring dit as vanself mee 
dat die ,wêreld' makliker kan indring in die kerk. 


Temeer is dit die geval wanneer daar daadwerk- 
lik gepoog word om die kerk binne te bring, sy krag 
te breek en vir eie doeleindes aan te wend. soos 
bv. die ateistiese kommunisme besig is om te doen. 
Vir hierdie goddelose doeleindes word die kerk ge- 
rysmier, van binne uitgehol. Sy moraal word ver- 
skuif. Sy roeping word na 'n ander vlak omgebring. 
Sy Messias word voorgestel as 'n sosiale hervor- 
mer. Die waardigheid van die mens word meer be- 
klemtoon as sy sondigheid voor God. Die mede- 
menslikheid verdring die eerste en eintlike roeping 


] Blaai om 


van die kerk nl. om die deugde te verkondig van 
Hom wat ons geroep het uit die duisternis tot sy 
vwonderbare lig (1 Petrus 2:9). 


Daarom is met die oog op dit alles besinning keer 
op keer nodig. Een van die tye van besinning is die 
samekoms van die kerk in breëre kerkverband. 


DIE ALGEMENE KERKVERGADERING 


Die 56ste Algemene Kerkvergadering kom, so die 
Here wil, gedurende hierdie maand byeen. So 'n 
vergadering behoort 'n hoogtepunt in die lewe van 
die kerk te wees, 'n hoogtepunt om as kerk in sy 
breedste verband biddend te vra: Here, wat wil U 
hê dat ons moet doen; biddend te luister na wat 
die Gees tot die kerk wil spreek en biddend besluite 
te neem waarvan die vergadering sal kan sê: ,,Want 
die Heilige Gees en ons het besluit . . .” (Hand. 
15:28). 


As daar nie gewaak word nie, dan kan 'n Alge- 
mene Kerkvergadering ontaard in die toespitsing op 
allerhande reëls en voorskrifte, op wetswysiginge 
en administratiewe reëlings. Dit kan in hoofsaak 
word die behandeling van rapporte van talle kom- 


missies en rade. Dit kan wees dat ure- en daelank 
gediskusieer word oor beskrywingspunte oor by- 
komstige sake. 

Dit wil egter nie sê dat al hierdie dinge nie nodig 
is nie, maar hulle almal moet sekondêr bly. Primêr 
moet 'n Algemene Kerkvergadering 'n besinning 
wees oor sy roeping en boodskap aan die Godver- 
vreemde wêreld van ons tyd. 


Die kernboodskap is en bly die versoening in 
Christus, sy lyde en heerlikheid, sy kruisiging en 
opstanding, sy voortgaande bemoeienis met die 
mensheid, sy beskikking oor die loop van die ge- 
skiedenis en sy wederkoms ten gerigte. 


Joh. Dreyer. 





DR. K. H. EE. GRAVEMEYER OORLEDE 


'n Reus in die kerklike wêreld het 
geval nadat hy, soos Moses van ouds, 
Sy eie geslag volgens die raad van 
God gedien het.” (Hand. 13:36). 


Op 13 Februarie 1. is hy op byna 
87-jarige leeftyd oorlede. 


Hy was die seun van dr. H. E. Grave- 
meyer wat as predikant in verskillen- 
de Nederlandse Hervormde gemeentes 
gestaan het en in wye kring bekend- 
heid verwerf het deur sy drieledige 
werk: ,,Gereformeerde Geloofsleer,” 
wat vir baie jare op dogmatiese ge- 
bied vrugbaar gebruik is in wye kring. 


Oom Koeno, soos hy onder sy Suid- 
Afrikaanse vriende bekend is, was 'n 
man uit een stuk, 'n geroepene van 
God sonder vrees, 'n man soos 'n Elia 
van ouds wat vir die -ez van sy God 
en vir wat hy in :clang van die 
koninkryk van God beskou het, met 
krag en in volle geloufsoortuiping op- 
gekom en geveg het. 

Wyle Dr. K. H. E. GRAVEMEYER 


Gedurende die oorlogsjare het hy 
in 1940 skriba van die Hervormde 
sinode geword en in hierdie hoedanig- 
heid het daar van hom `n sterke, on- 
bevreesde leiding uitgegaan met die 
verset van die kerke teen die Duitse 
besetting van Neiierland. 


Na die oorlog het hy saam met die 
professore Kraemer en Banning ge- 
ywer vir die vernuwing van die kerk- 
like lewe en dit het gelei tot die tot- 
standkoming van die nuwe kerkorde in 
1945. 


As teoloog was hy 'n volgeling van 
Hoedemaker en Kohlbruggu. 


In 1946 is hy benoem as algemene 
gedeligeerde van die 1! vo. md` Kerk 
en het hy die leiding . cneem in die 
heropbou van die talle kerkeeboue 
wat met die oorlog verwoes is 


(] Na volgende bladsy. 








Goeie Vrydag — Paassondag 


Lees: Lukas 24: 13-35. 
Teks: Lukas 24: 19-21 en 34. 


sDie dinge aangaande Jesus, die Nasa- 
réner, wat `n profeet was, kragtig in 
werk en woord voor God en die hele 
volk; en hoe ons owerpriesters en ower- 
stes Hom oorgelewer het tot die dood- 
straf en Hom gekruisig het. En ons het 
gehoop dat dit Hy was wat Israel sou 
verlos; maar nou is dit vandag, met dit 
alles, die derde dag vandat dit plaasge- 
vind het.” 

sDie Here het waarlik opgestaan en 
aan Simon verskyn.” 

Kléopas en sy vriend was van Jeru- 
salem op pad terug na Emmaiis. Hulle 
het verwag dat daar in die feestyd iets 


DS. M. W. PRETORIUS 


groots gaan gebeur. In hulle dorpie het 
hulle ook gehoor van Jesus, die Nasaré- 
ner, wat 'n kragtige profeet was, van 
wie so baie verwag is. Moontlik, so het 
hulle gehoop, het daar nou iemand ge- 
kom wat Israel sou verlos. Met hierdie 
hoop brandende in hulle harte het hulle 
na Jerusalem gegaan. Jesus — sou Hy 
die Man wees? 

In ons teksvers gee hulle antwoord 
op die vraag oor die dinge wat hulle 
loop en bespreek het. Met hierdie ant- 
woord blyk alles wat hulle van Jesus ge- 
weet en gehoop het. Hulle ,,belydenis” 
omtrent Goeie Vrydag is in hierdie 
woorde saamgevat: oorgelewer tot die 
doodstraf en gekruisig. Hulle het so 
verskriklik baie van Jesus verwag. Maar 
nou is sy einde nie net teleurstellend 
nie, maar ook afskuwelik: doodstraf 
deur kruisiging. Was Hy moontlik die 
Verlosser? Hy het die dood van 'n ver- 
vloekte aan 'n kruishout gesterf. Tussen 
hemel en aarde het Hy gehang; ver- 
wyder van God en mense. 

Nou is hulle op pad terug. Drie dae 
het al verloop sedert dit gebeur het. Met 
groot verwagtitng het hulle na Jerusalem 
gegaan. Jesus van Nasaret was nie die 
Man nie! Hy het aan die kruis gesterf 
drie dae gelede al, en alles met Hom is 
nou verby. 

Uit die woorde van Kléopas blyk 
daardie twee manne se teleurstelling ea 
verslaentheid. Die Een, Jesus, van wie 
hulle so baie verwag het — Verlosser 
— was dood. 

Dit is presies wat Goeie Vrydag tel- 
kens aan ons wil verkondig: Jesus, die 
Verlosser, het aan die kruis gesterf. 
Niks meer en niks minder as die ont- 


settendste werklikheid in die hele ge- 
skiedenis van die mensdom nie. Jesus, 
die Verlosser, was dood. 


Om egter te verstaan wat Jesus se 
dood beteken — dat dit in werklikheid 
die dood van Verlosser en daarom die 
dood van die verlossing is — kon nie 
by die dood bly steek word nie. Net 
soos wat Jesus ook nie in die dood kon 
bly nie. 


Wanneer die Emmaiisgangers Jesus 
herken; ontdek dat Hy lewe, draai hulle 
terug na Jerusalem en gaan soek die 
dissipels op. 

Voordat hulle egter een woord kon 
vertel van wat op die pad gebeur het, 
moes hulle asof uit een stem van die 
elf dissipels hoor: ,Die Here het waar- 
lik opgestaan en aan Simon verskyn.” 


So werklik as wat die dood van Jesus 
was — so werklik is sy lewe nou. Hy 
het opgestaan! Die graf is leeg en Hy 
lewe — d.i. 'n onbetwisbare historiese 
feit en werklikheid. Hy het aan Simon 
verskyn. 


Die lewe van Jesus word aan die dis- 
sipels getoon. Hulle geloof was geen 
projeksie nie — hulle het nie gaan ver- 
tel wat hulle graag wou gehad het nie. 
Maar nogmaals Jesus het aan Simon 
verskyn: Hy sê: ,Hier is Ek — lewend, 
dieselfde Jesus". Geloof kan alleen be- 
rus op die openbaring van God. 


Daarom is die woorde van die dis- 
sipels nie net die vermelding van 'n his- 
toriese feit nie, maar ook belydenis van 
'n geheimenis van die geloof. Hierdie 
opstanding is die bron van alle lewe. 


Die name wat gebruik word is merk- 
waardig: Here: Nie Jesus of Christus 
nie, maar Here. Kry hier die eretitel 
wat alleen God toekom. Hy is God. 
Hierdie Jesus wat hier in die tyd, in 
die wêreld geleef én gesterf het — is 
die Here. So kry die dood en opstanding 
wesenlike en beslissende betekenis — d.i. 
daad van God. 


Simon: Die ampsnaam van Petrus 
word vermy. Simon dit is sy persoons- 
naam — hierdie mens, sondaar, vlees in 
sy broosheid en individualiteit. Daad 
van God het met hierdie enkele, Simon, 
te doen. D.i. die persoonlike oprigting 
van dié Petrus wat verloën het op groud 
van die sondaarsliefde en genade van 
Christus Jesus. 

Paasfaas verkondig: Die Here Jesus 
leef! 

Jesus Christus het deur die dood deur- 
gegaan. Hy het aan die anderkant van 
die dood opgestaan. Hy het opgestaan 


in die enige lewe! So is die opstanding 


van Jesus nie alleen opstanding uit of 
van die dood nie, maar oorwinning oor 
die dood. 

Christus het die dood oopgebreek. 
Hy het die dood die dood laat sterf. In 
prinsipe is die dood nou magteloos op 
die aarde. Jesus Christus het die enige 
lewe geopenbaar. 

Wat enige lewe is, kan ons nie eers 
reg bedink nie. Dit kan aan ons ver- 
kondig word. Ons kan dit bely; ons 
kan daaroor sing. Ons kan dit lewe! 
Ons kan daarvoor bid! 

— Amen. 


Wyle 


dr. Gravemeyer 


[7] Van vorige bladsy. 


Daarna is hy na Suid-Afrika en het 
sy aandag gegee aan die versterking 
van die verhouding met Suid-Afrika, 
en het hy opgetree as bearbeider van 
die Nederlandse immigrante. 

Na sy terugkeer na Nederland in 
1954 het hy as warme vriend van 
Suid-Afrika hierdie taak daar verder 
voortgesit. 

Ons treur in Suid-Afrika saam met 
Sy vrou en familie met die heengaan 
van hierdie groot stryder vir reg en 
geregtigheid. Mag die Here onse God 
haar en hulle almal skenk die volle 
vertroosting van sy Heilige Gees. 

Joh. Dreyer. 


Streep die wederkoms van Christus 
deur, en u het die kruis deurgestreep. 

Laat die wederkoms weg en dit is 
uit met die hoop op die oorwinning 
van die ryk van die Vader oor al die 
ryke van hierdie wêreld. 

Streep die wederkoms uit en dit is 
uit met die opstanding van die dode, 
met die vergewing van sonde en die 
ewige lewe. — Thurneysen. 


Daar is geen geloof in die Gekrui- 
sigde, wat nie terselfdertyd geloof 
daarvan is, dat die Gekruisigde u Heer 
is, wat Hom in sy wederkoms as u 
Heer sal bewys. — hurneysen. 

OORDENKING 


Skriflesing: Spreuke 3. 


Spreuke 3:9 en 10: ,Vereer die Here 
uit jou goed en uit die eerstelinge van al 
jou inkomste; dan sal jou skure vol word 
van oorvloed en jou parskuipe oorloop 
van mos.” 

Dankdag vir die oes: Op dié dag 
kom die gemeente van onse Here Jesus 
Christus, en in besonder ons boere- 
bevolking, saam om in Gods Huis 
dank te betoon vir die oes wat God 
aan ons gegun het. Ons kom almal 
saam om God te dank, omdat wanneer 
dit met ons boere goedgaan, dan gaan 
dit ook met ons almal in al die ver- 
takkinge van ons samelewing goed. 
Wanneer ons boere swaarkry, kry ons 
almal saam swaar. Op dié dag kom 
ons nie alleen saam in die Huis van 
die Here om die dank en die aan- 
bidding van ons harte tot die Here 
onse God te rig nie, maar ons kom 
ook saam om rondom Gods Woord en 
onder die leiding van die Heilige Gees 
te besin oor hoe ons God dankbaar 
moet wees wanneer ons die kerkgebou 
verlaat. Wat gaan ons voorneme dan 
wees? Ons dankbaarheid tot onse goeie 
God kan immers tog nie beperk 
wees vir één uur én binne die vier 
mure van die kerkgebou nie. Ons dank- 
baarheid kan immers tog nie slegs net 
lippetaal wees nie. Ons dankbaarheid 
is tog `n geloofsdaad! En die brief van 
Jakobus `eer ons dat die geloof sonder 
werke geen geloof is nie! (Jak. 2:14 
vervolgens) Die gelowige moet 
dus in woord én in daad sy dank tot 
God betoon. Ook wanneer ons die 
kerkgebou verlaat, moet ons handel en 
wandel in hierdie dae weerspieël dat 
ons dankblaar vir die oes is — want 
die Here het voorsien! 

Die oestyd is nou verby. Met som- 
mige van ons het dit moeiliker 





DANKDAG VIR DIÉ OES 


gegaan as met andere. Die boer het 
talle spanninge weens droogte, insekte, 
plae en hael deurlewe — die een 
miskien meer as die ander. Elke jaar 
is ons oeste ook nie dieselfde nie. 
Maar die feit bly staan, elkeen het 
sy deel ingevorder. Sommige het be- 
sonder groot oeste gehad. Ander het 
kleiner oeste gehad. Vir ons almal is 
daar egter stof tot dankbaarheid, want 
dit wat ons het, die baie of die bietjie 


DS. J. P. LABUSCHAGNE 


is genadiglik uit die hand van die 
Vader ontvang. Daarom is ons vandag 
saam in die Huis van die Here. Die 
boer wat so afhanklik is van die ele- 
mente wat deur onse hemelse Vader 
beheer word, het opgekom om dankie 
tese dr. 

Broeders en susters, nou moet ons 
egter nie dink dat, wanneer ons die 
Huis van die Here netnou verlaat, die 
saak afgehandel is, ons die Here 
gedank het en dat ons nou maar ons 
begroting, van alles wat ons begeer, 
kan gaan uitwerk nie. So dikwels kom 
ons nooit verder as lippeverering aan 
God nie. Wanneer ons `n groot oes ge- 
maak het, sien ons so dikwels nooit 
die geweldige groot aandeel van die 
hand van God in ons sukses nie — 
of ons vergeet dit gerieflikheidhalwe 
so gou. Ons vergeet so maklik die 
woorde van Spreuke 10:22: ,Die seën 
van die Here — dit maak ryk en 
moeitevolle arbeid voeg daar niks by 
nie.” Ons uiteindelike sukses het ons 
geheel aan die Here te danke. Dit 
besef ons ongelukkig baiemaal eers 
wanneer ons die een misoes op die 
ander maak — wanneer ons dan sien 
dat ons sukses nie totaal van Ons vernuf 
en Ons vaardigheid afhanklik is nie. 


Eers dan besef ons: Sonder dié seën 
van die Here is alles tevergeefs. 

Wanneer dit met ons sleg gaan en 
Ons jaar na jaar `n misoes maak, dan 
vra ons verbitterd: Waarom? Waarom 
gaan dit so sleg met my? 


Waarom verhoor God nie meer my 
gebede nie Ek werk so hard — waar 
bly die seën van die Here dan? 

Ons vergeet so gou dat toe dit met 
ons goedgegaan het, ons God in ons 
oorvloed nie geken het nie. Waarom 
sou Hy ons dan nou in ons nood ken! 
Ons het Hom dan verwerp toe dit met 
ons goedgegaan het! Hoe kan so be- 
weer word? — sal u vra. Ons was 
dan in die Kerk om God te dank toe 
dit goedgegaan het. Dit mag miskien 
waar wees. Maar dit was alles lippe- 
verering, want God het slegs 'n aan- 
deel in die verkryging van ons winste 
gehad en géén sê in die besteding 
daarvan. Nadat die winste verkry is, 
het God totaal vergete gebly. 

Wanneer ons die dankdiens uitstap, 
dink ons dat ons plig teenoor God 
afgehandel is. Ja, dan dink ons oor 
hoe ons ons groot kapitaal wat inge- 
win is, gaan bestee. `'n Nuwe huis 
moet gebou word, want die oue pas 
nie meer in by ons nuutverwerfde sta- 
tus nie. Daar moet ook `n nuwe en 
luukser motor gekoop word — die oue- 
tjie is nou nie meer goed genoeg nie. 
Nuwe implemente en meer trekkers 
moet aangeskaf word. Die vooruit- 
sigte van `n nog baie groter oes word 
daargestel. Vroulief is ook `'n ander 
mens — elke tweede dag is sy in 
die haar- en skoonheidsalon. Die 
duurste klere en juwele word ydel 
nagejaag. Partytjies en die vriende 
word al meer en meer . . . Maar in 
alles bly God, onse Vader, buite reke- 
ning gelaat en juis dit is ons onder- 
gang. Daarom moet ons nie later vra: 

Hoekom? of: Waarom? Dink maar 
aan die gelykenis van die ryk dwaas 
wat God in sy voorspoed vergeet het 
en sonder God steeds groter winste 
beraam het. Sy val was groot. Lukas 
124 16-21: 'n Ryk man se 
grond het goed gedra. En hy het by 
homself geredeneer en gesê: Wat sal 
ek doen, want ek het geen plek waar 
ek my oes kan insamel nie? Toe sê 
hy: Dit sal ek doen: Ek sal my skure 
afbreek en groter bou, en ek sal daar 
al my opbrengste en my goed insamel. 
En ek sal vir my siel sê: Siel, jy het 
baie goed wat weggesit is vir baie jare; 
neem rus, eet, drink, wees vrolik. Maar 
God het aan hom gesê: Jou dwaas, in 
hierdie nag sal hulle jou siel van jou 
afeis; en wat jy gereed gemaak het, 
wie s'n sal dit wees? So gaan dit met 
hom wat vir homself skatte vergader 
en nie ryk is in God nie” . .. 


Broeders en susters in die Here 
Christus, alles is nie afgehandel wan- 
neer hierdie dankdiens afsluit nie. Ons 
dank moet in woord én in daad in ons 
handel en wandel weerspieël word — 
Dit sou die dankbaarheid van 'n GE- 
LOWIGE wees. Die gelowige betoon 
sy dank vir sy rykdom en inkomste in 
woord en in daad voor God. En dit 
sluit nie slegs die boer in nie, maar 
ons almal, want ons almal het 'n in- 
komste en rykdom om oor dankbaar 
te wees. 


Hoe moet ons die Here God dan 
dankbaar wees vir ons inkomste en 
rykdom wat ons besit? (Ons versamel 
in sy Huis in dankbaarheid — dit is 
korrek. Maar dis nie al nie: Omdat 
alleen die seën van die Here, volgens 
Spreuke 10:22, ons in staat gestel het 
om `n inkomste en rykdom te verkry, 
da&rom moet die Here tereg ook 'n 
sê in die besteding daarvan hê. En dit 
is die feit wat ons nie altyd terdeë 
besef, of wil besef nie. Kyk maar na 
ons teksvers. So moet ons ons dank 
vir die oes betoon: ,,Vereer die Here 
uit jou goed en uit die eerstelinge van 
al jou inkomste; dan sal jou skure 
vol word van oorvloed en jou pars- 
kuipe oorloop van mos.” God, die 
Gewer van alle goeie dinge, eis 'n aan- 
deel in die besteding van ons goed 
(d.i. ons rykdom) en ons inkomste. En 
dit geld nie alleen vir die boer nie, 
maar vir ons almal, want almal het 
'n inkomste. Die verskil is met vir 
die boer geld dit nê die oes, vir die 
salarisman maandeliks nadat hy sy in- 
komste ontvang het. Vir ons almal 
wil die Here God dus sê: Vereer My 
uit jou rykdom en uit die beste van 
al jou inkomste: dan sal jou skure 
vol word; dan hoef jy nie meer te 
vrees nie, want dan sal God vir jou 
sorg sodat dit altyd met jou goed- 
gaan. En hoe waar is hierdie woorde 


van Spreuke nie. Ons sien dit vandag 
nog. Daardie boer of man wat naby 
Christus en sy Kerk lewe, daardie 
persoon wie se hand grootliks oop is 
vir 'n dankoffer uit sy inkomste aan 
die Kerk, met daardie boer of man 
gaan dit altyd goed; selfs onder die 
haglikste omstandighede of die grootste 
droogte gaan hy nie onder nie — dit 
terwyl almal om hom val. Omdat hy 
getrou was in die geloof, daArom het 
God sy belofte standgehou. Omdat 
hy die Here vereer het uit sy rykdom 
en uit die beste van al sy inkomste, 
daarom het die Here self gesorg dat 
dit gocdgaan. Oud-Israel het na aan- 
leiding hiervan byvoorbeeld dié gebod 
gehad dat hulle niks van die graanoes 
kon gebruik alvorens die Here nie sy 
deel ontvang het nie. Vgl. Lev. 23:14: 
“En julle mag geen brood of ge- 
braaide koring of vars graan eet tot 
daardie selfde dag toe nie, totdat julle 
die offer van julle God bring. Dit is 
'n ewige insetting vir julle geslagte in 
al julle woonplekke.” 


Broeders en susters, wat is ons re- 
aksie egter wanneer die diaken omkom 
by ons huise om aan ons die ge- 
leentheid te bied om God te dank en 
te vereer uit ons rykdom en uit die 
beste van al ons inkomste? Ja, wat 
is ons reaksie?! Ja, watter gevoelens 
kom daar in ons binneste op. Hoeveel 
sê nie iets soortgelyks: ,Ja, soek jy 
alweer geld. Dis ook al wanneer die 
kerk my ken, wanneer julle geld soek. 
Ek het geen geld vir die kerk nie.” 
So dikwels word gekla en gemor oor 
dankoffers terwyl ons dit al die tyd, 
volgens ons teksvers, aan die Here ver- 
skuldig is! Ons is so traag om ons 
dankoffers te bring. Daarom maak 
ons gerieflikheidshalwe gedurig be- 
swaar dat die woord ,,geld” ooit naby 
die kerk genoem mag word. 'n Amps- 
draer van die kerk moet ook nie dié 
sogenaamde ,lae” woord op sy lippe 
neem nie. Blykbaar moet 'n christen 
dan So `n paar voet bo die aarde 
swewe en geen kontak met die dinge 
van die wêreld hê nie — dit sou die 
geldliefhebbers goed pas. Daarom 
word die diaken, die gesant van God, 
Op die brutaalste en onbeskofste wyse 
van ons huis of plaas verwilder. En 
dan het ons boonop, wanneer dit later 
met ons sleg gaan, wanneer die mis- 
oeste of die rampspoed kom, die Vver- 
metelheid om te vra: Waarom? Weet 
Ons dan nie dat die diatken die gesant 
van God is nie! Weet ons dan nie 
dat hy slegs in gehoorsaamheid aan 
die Heer van die kerk na ons toe kom 
nie! Weet ons dan nie dat vir die 
gestuurde van God hierdie woorde 
van Jesus geld: ,,Wie na julle luister, 
luister na My en wie julle verwerp, 
verwerp My; en wie My verwerp, Vver- 
werp Hom wat My gestuur het” (Luk. 


10: 16). Want die gestuurde verkondig 
nie homself nie, maar Christus Jesus 
as Here en homself as dienskneg vir 
die mense om Jesus wil (vel. N Kor. 
4:5). 


Ons het Christus dus self beledig 
wanneer ons sy gesant beledig. Voor- 
dat ons volgende keer dan die arme 
gestuurde beledig en verdryf, lig maar 
liewer die besware dieselfde aand in 
die gebed voor God — want God het 
hom gestuur, 


Onthou, wanneer Openbaring 1:8 
praat van Christus as die ,,Alfa en die 
Omega, die begin en die einde,” dan 
beteken dit ook dat Christus Heer is 
van alles en almal, ook van u en my, 
én van Ons rykdom en inkomste. Ja, 
ook daaroor het Hy alle sê. Wanneer 
Hy dan ons arbeid seën, dan verwag 
Hy ook 'n dankoffer uit ons rykdom 
en die beste uit ons inkomste. En 
wanneer ons ons dankbbaarheid bly- 
moedig toon deur ons offergawes mil- 
delik aan Hom te bring, dan gee Hy 
aan ons die blye versekering dat dit 
met ons goed sal gaan, dat ons nie 
gebrek sal ly nie, dat Hy self ons 
skure sal vol maak. Wat 'n blye 
versekering! Hoe kan ons dan nog so 
traag en halfhartig wees! 


Laat ons blymoedig ons dankoffers 
bring tot dié Here van wie ons in elk 
geval alles wat ons het, ontvang het. 
En per slot van sake, ons dank wat 
ons deur ons dankoffer uit ons jin- 
komste aan die Kerk van (Christus 
bring, is nie slegs 'n dankbare gebaar 
teenoor God wat vir ons sorg op 
hierdie wêreld nie. Nee, dit is maar 
'n klein deeltjie van ons hele lewe van 
dankbaarheid wat ons aan Christus 
verskuldig is, omdat Hy bowe-alles 
ook vir ons wil sorg in die toekomende 
wêreld van heerlikheid. Op Golgota 
het Hy vir ons wat Hom dankbaar en 
gelowig volg as ywerige lidmate van 
sy Kerk, die hemelse koninkryk ver- 
werf. Daar het Hy vir al ons skulde 
wat ons van hierdie ewige hemelse 
ryk kan weerhou, betaal. 


Broeders en susters, laat ons maar 
goed besef ons hele lewe en alles wat 
ons het, is gemoeid met 'n dankbare 
lewe wat ons aan God verskuldig is 
vir die heil in Christus. Ons geld is 
beslis nie uitgesluit soos wat so baie 
geldliefhebbers hoop nie. God is Here 
ook van ons rykdom en inkomste — 
rykdom en inkomste wat ons nie 
anders as deur sy seën verkry het nie. 

Die Here het aan ons 'n oes ge- 
skenk; laat ons blymoedig ons dank- 
offers daaruit voor sy voete 1ê; dan 
sal dit met ons goedgaan. — Amen, 

DIÉ BYBEL 


Ons kan die beste verstaan wat die 
boek Genesis verkondig, as ons eers 
ons aandag wy aan die eerste elf 
hoofstukke en daarna aan die ander 
hoofstukke van die boek. Daar is 
goeie rede om die eerste elf hoofstukke 
afsonderlik te behandel. Dit word dui- 
delik as ons hierdie elf hoofstukke 
vergelyk met hoofstukke 12 tot 50. 

In hoofstuk 12 verneem ons van 
Abraham en in latere hoofstukke van 
die ander aartsvaders. Woorde soos 
roeping, verkiesing en verbond tree 
dan na vore. (God roep een man uit 
die hele menslike geslag en sluit met 
hom en sy nageslag `n verbond. Die 
hele Ou Testament handel dan verder 
oor Gods werk met die nageslag van 
Abraham. Ons kan dus sê dat in 
Genesis 12 die geskiedenis van die 
verbond begin. 


In Gen. 1-11 staan die saak `'n 
bietjie anders. Hier gaan dit oor die 
hele menslike geslag. In die vertellings 
oor die skepping, die sondeval en die 
uitwerking van die sonde in die geskie- 
denis, is dit ,die mens” wat die voor- 
werp is van Gods handeling. Wielis- 
waar tree die verkiesende handeling 
van God ook al hier in. Daar vind 
immers `n vernouing plaas. Kain en 
Abel val weg en die lyn word tot Set 
beperk. Met die sondvloed vind daar 
verwerping van die hele menslike ge- 
slag plaas met uitsondering van die 
agt mense wat in die ark ,,deur die 
dood heen” gered word. Hierdie ver- 
nouing geskied egter so dat Noag weer 
die vader van die hele menslike ge- 
slag word. Jn hom is dus die mens- 
heid as geheel verteenwoordig. ln 
Genesis 11 vind ons die geskiedenis van 
die toringbou van Babel waarin betuig 
word dat die verspreiding van die 
mense en hulle onderlinge vervreemd- 
heid deur verskillende tale, 'n gevolg is 
van G ods toornige handeling met hulle. 

Gen. 1-11 vorm dus 'n hoogs be- 
langrike inleiding tot die Heilige Skrif. 
Die wanopvatting wat baie mense tot 
vandag toe huldig, en wat deur die 
volk Israel self dikwels gehuldig is, 
naamlik dat Gods handelinge onder die 
Ou Verbond eksklusief met Israel te 
doen het en dat alle ander volke uit- 
gesluit was van Sy bemoeienis, word 
deur Gen. 1-11 grondig weerspreek. 
Hierdie eerste elf hoofstuk, |at ons 
verstaan dat dit in die hele res van die 
Ou Testament nog steeds gaan om alle 
volkere, die ganse mensheid, en dat die 
verkiesing van Israel en die verbond tus- 
sen God en Sy uitverkore volk Gods 

DIE BOODSKAP VAN DIE BOEK GENESIS 


O 


DR. J. P. OBERHOLZER 


Nadat daar 'n aantal artikels 
oor die Bybel as Boek verskyn 
het, uit die pen van prof. dr. F. 
J. van Zyl, gaan die reeks nou oor 
tot die behandeling van al die af- 
sonderlike boeke van die Bybel. 
Daarvoor sal verskillende persone 
verantwoordelik wees. 


instrument is waarmee Hy Sy hande- 
ling met die hele menslike geslag voort- 
SIE. 

Deur middel van die eerste elf hoof- 
stukke word dus `n perspektief aange- 
dui wat verder in die Ou Testament 
nooit losgelaat word nie, en wat in die 
Nuwe Verbond tot volle vervulling ge- 
bring word. Die God van Israel is 
God oor alle volkere en is tegelyk die 
drie-enige God wat in Jesus Christus 
sy verlossing aan alle volkere geskenk 
el. 


Hier in Gen. 1-11 word dan tegelyk 
die grondliggende verhouding tussen 
God en mens aangedui as 'n verhou- 
ding wat roep om die versoening in 
Christus. Deur middel van die skep- 
pingsverhale word die oorspronklike 
staat van die mens en Gods bedoeling 
met hom beskryf. Hierdie oorspronk- 
like staat van die mens vind sy diep- 
sinnigste uitdrukking in die vermelding 
dat die mens geskape is as beeld van 
God. Daarin is geleë die regte ver- 
houding tussen God en mens, en ook 
tussen mens en mens, `n verhouding 
wat uiting vind in die mens se posisie 
teenoor die res van die geskape wêreld 
en in sy geskapenheid as man en vrou. 
Hy moes heers oor die diere-wêreld en 
hy moes dit doen vanuit die gemeen- 
skapslewe wat hom gegee is in die 
huwelik as fondament en uitgangspunt 
van sy lewe in die geskape wêreld. So 
SOu hy as beeld en gelykenis van sy 
Skepper aan Hom die lof en dank toe- 
bring wat Hom toekom. 


Dat die mens nie meer in die regte 
verhouding tot God staan nie en dat 
daarom ook sy verhouding tot die ge- 
skape wêreld `'n bedorwe verhouding 
geword het, word vir ons aangetoon in 
die eenvoudige maar diepsinnige ver- 
telling oor die sondeval in Gen. 3. 
Daar word dit vertel hoe dit gekom 
het dat die feit van die sonde funda- 
menteel is aan die mens se houding 
teenoor God. Dit blyk dat die mens 
in ongehoorsaamheid aan sy Heer en 


Skepper sy heersersposisie prysgegee 
het en hom laat oorheers het deur 'n 
dier. Daardeur is die skeppingsorde 
grondig omgekeer. Die mens streef in 
sy oorheersdheid deur die dier na oor- 
heersing van God. Sy selfverheffende 
Opstand is gegrond op sy prysgawe van 
die soewereine plek wat hy in die 
skepping ontvang het. 


Die sonde bring in Gods houding 
teenoor die mens nou ook die element 
van toorn en barmhartigheid. God laat 
die mens in sy ongehoorsame verset 
nie alleen nie. Hy handel met hom 
in toorn en betoon juis daarin sy barm- 
hartigheid. Hy laat die sonde nie on- 
bedwingd voortwoeker nie, maar stel 
grense daaraan — die grens van die 
dood. 


Die uitwerking van die sonde in die 
geskiedenis van die mensheid word 
deur middel van `n paar vertellings in 
Gen. 4-11 kragtig uitgebeeld. Die ver- 
woestende voortgang van die sonde 
word vergesel deur die oordeel en ge- 
nade van God. Menslike selfverhef- 
fing het toenemende dekadensie meege- 
bring. Die dierlike drif het meester 
geword van die mens in sy handelinge 
teenoor ander. Die monogame huwe- 
liksverhouding het verword tot poli- 
gamie en prostitusie. Onafwendbaar 
het die mensheid gehou op sy koers 
na vernietiging en dood. God het deur 
die sondvloed Sy geregtigheid gehand- 
haaf en tegelyk verkiesend genade be- 
toon. Hy laat Noag en sy gesin staan 
in die daeraad van 'n nuwe mensheid, 
en handhaaf so ook Sy skeppingswil 
met die mens. Maar ook die mens- 
heid wat in Noag begin het die sonde 
as fundamentele houding teenoor God. 
By die toring van Babel word dit 
smartlik duidelik dat alleen `n totale 
dood die sonde kan beëindig. 


Deur die verkiesing en verbond waar- 
van ons van Gen. 12 af verneem, sou die 
voorgeskiedenis van die totale dood af- 
gespeel word. God sou uiteindelik deur 
`n dood eens en vir altyd en vir almal 
die geskiedenis van die sonde tot `ʼn 
einde bring. 

Die eerste elf hoofstukke van Genesis 
vorm dus `n grootse inleiding tot die 
ganse Skrif. Daar word die grondslae 
gelê van die barmhartigheid-in-toorn 
van Gods handeling met die mens, en 
word die nood van `n vervalle menslike 
geslag in helder lig gestel. Die versoe- 
ning in Christus wat die mens in die 
regte verhouding tot God sou herstel 
en hom sou bevry van sy ewige nood, 
is die antwoord waarom Gen. 1-11 roep. 





SKRIFVERKLARING 





Te midde van die wraak en toorn van 
God verneem ons verrassenderwys: ,Die 
Here is goed.” (Nah. 1:7). Te midde van 
die angsaanjaende verskyning van God 
in stormgeweld hoor ons: die HERE is 
“n toevlug in die dag van benoudheid, 
en Hy ken die wat by Hom skuil.” Die 
dag van benoudheid is oordeelsdag vir 
die vyande van God. In die woord 
benoudheid” lê sowel in die Hebreeus 
as in die Afrikaans die begrip ,nou, 
eng” opgesluit. Die dag van benoudheid 
is dié dag wanneer 'n mens in die noute, 
in die engte gedryf is, wanneer daar geen 
uitkoms is nie, wanneer 'n mens onont- 
wykbaar voor dié Een te staan kom 
wat jy verwerk het. Maar op dié dag 
is God soos 'n burg vir die wat op Hom 
vertrou, Hy bied skuiling aan diegene 
wat Hy ken. ,Ken"” is vir die Ou Testa- 
ment nie bloot verstandelik ken of 
kennis dra van iets of iemand nie. Dit 
is die totale gerigtheid van die ganse 
bestaan van een persoon op `n ander 
persoon, dit dui gemeenskap, verbonden- 
heid aan. Hierdie ken word gedra deur 
liefde en trou. God verbind Hom vol- 
kome aan die wat by Hom skuil. 

Teenoor die geborgenheid van die 
wat deur Hom geken word, staan die 
verlorenheid van sy vyande: 

sMaar met '`'n oorstromende vloed 
maak Hy `n einde aan die plek van die 
stad, en sy vyande vervolg Hy die 
duisternis in.” (1:8) 

Is die oorstromende vloed weer 'n flits 
uit die verlede in die toekoms in? `n 
Verwysing na dié vloed wat `n verdorwe 
mensegeslag van die aardbodem af ver- 
delg het, waaruit alleen Noag en sy huis 
gered is? Ewemin as wat met die verwys- 
ing van Nahum na die bewe van die 
berge die geval was, vind ons hier `n 
herhaling van dieselfde Hebreeuse woord 
waarmee respektiewelik die bewe van die 
berge en die vloed daar aangedui word, 
maar `n gedagte-assosiasie kan nie heel- 
temal uitgesluit word nie. Was dit nie 
ook daar dat `n einde aan die opstandiges 
gemaak is nie, aan die wat wou opstyg 
en hulle aan God gelyk wou stel nie? Die 
woordjie ,stad” wat in die Afrikaanse 
vertaling kursief gedruk is, staan nie in 
die oorspronklike teks nie, daar staan 
bloot ,haar plek”. Miskien moet ons die 
teks wysig deur te lees: ,die wat teen 
Hom opstaan”, ,,sy rebelle”, waaraan ,,sy 
vyande” in die Jaaste deel van die vers 
dan parallel is. In die Hebreeus is daar 
tussen die konsonante van dié twee 
woorde byna geen verskil nie. Dan moet 
ons vers lui: ,,. . . maak Hy 'n einde 
aan die wat teen Hom opstaan, en sy 
vyande vervolg Hy die duisternis in.” In 
die Ou Testament is die duisternis beeld 
van verskrikking (Amos 5:18), van 


VRIEND OF VYAND 


(Nahum 


ongeluk (Ps. 23:4) en van die dood (Ps. 
88:7). Laasgenoemde verklaring sal hier 
die geskikste wees, sodat ons vers wil 
sê: God maak 'n einde aan die lewe van 
sy vyande. 

Wat wil julle beraam teen die 
HERE? Hy maak daar `n einde aan; die 
benoudheid sal nie twee maal opkom 
nie.” (vs. 9). 

In die lig van God se mag word dit 
sinloos om selfs net planne teen Hom ie 
beraam. Assirië bedoel natuurlik nie om 
planne teen die HERE te beraam nie, 


DR. W. C. VAN WY: 


maar teen Juda. Die doel van lie planne 
is om Juda, aan hom te onder serp. Hier 
vind ons weer die gedagte vau `'e lots- 
verbondenheid van God met sy vulk. Dit 
was `n gedagte wat wyd en syd in die 
oud-Oosterse wêreld verbrei was: die 
magteloosheid van 'n nasie was te wyte 
aan die magteloosheid van sy god of 
gode. So sê die gesante van die koning 
van Assirië honend aan die woord- 
voerders van koning Hiskia van Juda 
tydens die Assiriese beleg van Jerusa- 
lem: ,Het G.e gode van die nasies elkeen 
sy land ooit gered uit die hand van die 
koning van Assirië ” (2 Kon. 18:33). 
Beskermgod, bloed en bodem is onlos- 
maaklik van mekaar. Maar ook Nahum 
beweeg bier op die rand van die afgrond, 
die afgrond van die valse profesie, waar- 
teen die profete altyd moes waarsku en 
waak: om nie God op meganiese wyse 
aan die volk te verbind sodat God sy 
vryheid verloor en sy wil noodwendig 
met die belange van die volk moet saam- 
val nie. God was nie afhanklik van die 
gedagtes en aspirasies van Israel nie en 
Hy was nie slegs daar om hulle verwag- 
tings te verwesenlik nie. As Hy vir sy 
volk stry, doen Hy dit ter wille van 
Homself en nie op grond van die volk 
nie. As sy volk Hom verwerp het, kon 
ook hulle sy vyand word en kon hy die 
vyande van Israel as instrument in sy 
hand gebruik om sy volk te straf. Om 
hierdie saak suiwer te verstaan, moet ons 
dit so stel: God moet in die middelpuat 
bly, die volk staan nooit in die middel- 
punt nie. Primêr is dat die vyande die 
vyande van die HERE is, en daarom 
ook Tsrael se vyande. Hulle is Gods 
vyande wanneer hulle sy wil weerstrewe 
en in soverre as wat hulle sy plan met 
sy volk Israel in die weg staan. 

Vs. 9 se grondgedapgte is dus: die toorn 
van God is onweerstaanbaar en finaal. 


VII) 


Geen planmakery kan dit keer nie, Hy 
maak `n einde aan die vyand. Die be- 
noudheid wat die volk tot dusver oorval 
het, die noodtoestand wat vroeër oor 
Assirië ontstaan het, sal nie weer plaas- 
vind nie. Miskien word met die ,twee 
maal” gesinspeel op die ondergang van 
die Noorderyk aan die hand van Assirië 
in die jaar 722, toe die hoofstad Samaria 
deur koning Sargon II verower is, as 
die ,een maal”, terwyl Juda hierdie 
troos ontvang dat Assirië hulle nie in be- 
noudheid sal bring nie, omdat God 
Assirië gaan vernietig. Daarom sal die 
nood nie ,twee maal opkom nie.” Of is 
die ,,een maal” dalk eerder 'n sinspeling 
op die beleg van Jerusalem deur die Assi- 
riese koning Sanherib, toe Hiskia die 
koning van Juda was en Jesaja as pro- 
feet in Jerusalem gewerk het? Dan ont- 
vang Juda hier die belofte dat geen 
Assiriese koning Jerusalem ooit weer 
sal beleër nie. Hierdie laaste opvatting 
lyk baie aantreklik, te meer daar die 
beleg van Jerusalem, die benoudheid wat 
dit teweeg gebring het en die bevryding 
van Jerusalem vir ons uitvoerig be- 
skrywe word in 2 Kon. 18-19 (vel. 2 
Kron. 32) en Jes. 36-37. Wanneer Hiskia 
die hulp van die profeet Jesaja inroep, 
laat weet hy hom uitdruklik: ,Vandag 
is 'n dag van benoudheid” (2 Kon. 19:3, 
Jes 3763) 

Die Hebreeuse teks van Nah. 1:10-14 
is erg geskonde in die oorlewering. 
Verskillende geleerdes het pogings aan- 
gewend om die teks te verbeter, maar 
elke poging bly subjektief en bevredig 
nie eers die een wat die verbetering 
voorgestel het nie. Vs. 10 laat wel dit 
met enigermate van duidelikheid deur- 
skemer: Hoe onaantasbaar Assirië hom 
ook mag waan — soos vuur droë stoppels 
verteer, so sal die HERE Assirië verteer. 


n Radikale Bybelse figuur spreek 
jongmense van hierdie tyd voel meer 
aan as 'n aan die tydsgees aangepaste 
kerk. — Ds. G. J. H. Gymink. 


* * * 


Dit gaan voor alles om God en sy 
ryk wat kom, om die heerskappy van 
God in hemel en op aarde, ja ook op 
aarde. Ons Christendom draai veels te 
veel om die eie ek en die eie salig- 
hied. 

In die Bybel gaan dit om die ryk 
van God, wat die saligheid van die 
enkeling vanselfsprekend insluit. 

— J. Chr. Blumhardt. 

Vanjaar kom die Algemene Kerk- 
vergadering vanaf 27 April vir die $6e 
keer byeen. Hierdie vergadering kom 
normaalweg slegs eenkeer in die drie 
jaar byeen. By enkele geleenthede in die 
verlede het die vergadering meer of min- 
der gereeld vergader. Dit het veral in die 
vorige eeu gebeur toe die landsomstan- 
dighede nog van so 'n aard was dat dit 
nie altyd moontlik was om op die vas- 
gestelde tye te vergader nie. Enkele kere 
het dit ook gebeur dat die vergadering 
a.g.v. een of ander dringende aangeleent- 
heid voor die vasgestelde tyd byeen moes 
kom. 

Die eerste Algemene Kerkvergadering 
is gehou te Rustenburg op 8 Augustus 
1853. By hierdie vergadering was daar 
nog slegs vier gemeentes in ons kerk nl. 
Potchefstroom, hRusteburg, Soutpans- 
berg en Lydenburg. Dit was elf jaar 
na die stigting van die eerste gemeente 
in Transvaal. In die vorige eeu is die 
Algemene Vergadering gehou te Pot- 
chefstroom, te Rustenburg en ook te 
Pretoria. Mettertyd het die vergader- 
sentrum na Pretoria verskuif en so het 
dit ook gebly tot vandag. In hierdie eeu 
het die Algemene Vergadering slegs 
by twee geleenthede nie in Pretoria ver- 
gader nie. Die eerste geleentheid 
was in 1942 toe die vergadering 'n 
Potchefstroom gehou is met die oog op 
die eeufeesviering van die oudste 
gemeente in 'Transvaal. Die tweede 
geleentheid was in 1953 toe die vergader- 
ing in Rustenburg byeengekom het met 
die oog op die herdenking van die eeu- 
fees van die Algemene Vergadering wat 
sy eerste sitting ook in die dorp gehad 
het. 


Die Algemene Kerkvergadering is die 
vergadering wat die kerk in sy breedste 
of wydste verband verteenwoordig. Die 
vergadering bestaan uit al die diens- 
doende en emeriti predikante van die 
kerk terwyl elke gemeente ook twee af- 
gevaardigdes mag stuur waarvan een 'n 
diaken mag wees of albei ouderlinge. 
Vanweë die groei van die kerk het 
hierdie vergadering ontsettend lomp 
geword om te hanteer. Daar is tans 245 
gemeentes in ons kerk wat elk twee af- 
gevaardigdes mag stuur. Daar is 7 diens- 
doense professore en lektore en om- 
trent 16$ predikante in ons kerk. 
As almal sou kom wat die vergadering 
mag bywoon, kan daar in die om- 
gewing van 670 persone teenwoordig 
wees. So 'n vergadering is te lomp 
om behoorlik te fungeer. Die vergader- 
ing sal dan waarskynlik ook 'n voorstel 
aanvaar om die vergadering te verklein. 
Dit sal geen drastiese inkrimping wees 

Die Algemene 


Kerkvergadering 


nie maar slegs die beperking van die 
aantal afgevaardigdes uit elke gemeente 
tot een i.p.v. twee. Met die oog op die 
dele van ons land waar ons gemeentes 
wyd uit mekaar is en ons lidmatetal 
klein is, is dit miskien tog die mees 
bevredigende metode om elke gemeente 
`n direkte verteenwoordiging in hierdie 
vergadering van ons kerk te laat behou. 


Dr. A. J. G. DREYER 


In hierdie vergadering word die stem 
van ons kerk in die wydste sin van die 
woord gehoor. Hier mag en moet en kan 
die ganse kerk besin en besluit oor alle 
aangeleenthede wat ter sake is. Ons 
kerk is `n kind van die reformasie waar 
die een slagspreuk moet bly geld 
m `n tyd waar daar so baie slagspreuke 
is dat almal waardeloos geword 
het, nl. ecclesia reformata reformanda 
est; dws. `n hervormde kerk moet hom 
steeds weer hervorm. Die kerk moet 
altyd opnuut weer vra: Wat sê die Skrif? 
Die oor van die kerk moet teen die 
Woord van God, die Bybel, gelê word 
om te bepaal of hierdie Woord nog 
steeds die woord is wat in die kerk 
verkondig word, bely word, gehoor en 
gedoen word. Die gebruik, die tradisie, 
hoe mooi hulle ookal mag wees, mag 
nooit die lewe in die kerk of die 
besluite van die kerklike vergaderings 
bepaal nie. Druk van buite of van binne. 
strominge van die tyd, allerlei aksies 
en woelinge mag nie die lewe van die 
kerk bepaal nie maar slegs die Skrif. 
Die vleesgeworde Woord, Jesus Christus, 
moet onvoorwaardelik gehoorsaam en 
gevolg word. 

Daarom moet elke gemeente en elke 
kerkraad toesien dat hulle afgevaardig- 
des so toegerus is, dat hulle hierdie groot 
verantwoordelikheid om die Heer van 
die kerk, in alles Heer te laat wees, 
kan nakom. 

Die Algemene Vergadering is nie die 
hoogste gesag in die Kerk nie. Christus 
is dit. Hierdie vergadering is wel die 
breedste en mees verteenwoordigende 
gesag van die kerk. Die Algemene Ver- 
gadering bepaal nie die lewe van en 
in die kerk nie maar die kerk in sy 
breedste verband bepaal die rigting en 
die denkwyse van die Algemene Ver- 
gadering. Die kerk bepaal hoe hy gere- 
geer en gelei wil word. Die rigting en 
optrede en lewe van die kerk mag nie 
van bo-af, dws. deur 'n hoëre vergader- 
ing, op die kerk afgeforseer word nie — 
inteendeel — dit word uit die lewe van 


die kerk gebore en gevorm in gehoor- 
saamheid aan die Skrif en in hierdie 
vergadering deur die kerk in sy wydste 
en breedste verband bespreek, aanvaar 
of afgekeur en opgedra aan die Alge- 
mene Kommissie wat die leiding neem 
wanneer die Algemene Vergadering nie 
in sitting is nie. 

Om die regte leiding t.o.v. die leer 
en lewe aan die Algemene Kommissie 
te kan gee in hulle hoogs verantwoorde- 
like taak, moet die ganse kerk 
biddend die Woord beluister. Wanneer 
dit nie meer gebeur nie, word die kerk 
passief. Dan word die kerk 'n 
organisasie wat gelei word deur 'n paar 
“deskundiges”. Dan word die kerk stag- 
nant; hy word gevorm en gegiet in `n 
paar patrone wat volgens die opinie van 
“die deskundiges” die korrekte is; alles 
in die kerk moet dan omvorm en gebuig 
word om in hierdie patrone in te pas; 
dan word die kerk `n goeie ge-oliede 
masjien wat foutloos fungeer soos 'n 
goeie organisasie maar die dinamiese 
lewenskrag en die kragtige dinamiek van 
die geloof word versmoor. Dan word 'n 
kerk futloos en soutloos. En u weet wat 
die Skrif sê van sout wat laf geword 
het! 


VREEMDE VERSKYNSELS: 


Ons kerk ken geen rangorde van 
ampte nie. Die een amp is nie bo die 
ander verhef nie en die een persoon nie 
bo die ander nie. Daar is by ons geen 
onderskeid soos by Rome van geestelikes 
en leke nie. En tog is daar in ons kerk 'n 
vreemde verskynsel. Die voorsitter van 
`n Ringsvergadering ontvang die vreemde 
titel van ,,weleerwaarde” voorsitter. Die 
voorsitter van die Algemene Kerkver- 
gadering word “hoogeerwaarde” voor- 
sitter genoem. Die skouers van die voor- 
sitters is belaai met 'n groot verant- 
woordelikheid. Ons moet hulle nie nog 
verder met allerlei onnodige tierlantyn- 
tjies belaal nie. Dit het tyd geword im 
ons kerk om hierdie vreemdsoortige be- 
namings af te skaf en hierdie titels en 
verwys na die kerke wat wel 'n onder- 
skeid tussen die gelowiges maak. 

En terwyl ons oor titels en rangorde 
praat, is dit miskien goed om te wys 
op die slegte gewoonte wat tans onder 
ons mense posvat. Talle mense verwys 
deesdae na die kantoor van ons kerk 
in Pretoria as die ,hoofkantoor” van ons 
kerk. So iets bestaan nie by ons nie. 
Ons kerk het geen hoofkantoor nie; wel 


[] Na volgende bladsy. 











'n kantoor wat die kerklike administrasie 
behartig. 'n Kantoor wat optree in op- 
drag van die Algemene Kerkvergader- 
ing en hierdie vergadering se opdragte 
uitvoer om sodoende die administrasie 
van ons kerk te verbeter en onderlinge 
kontak met die gemeentes te vergemak- 
lik. `n Hoofkantoor is 'n kantoor waar 
beleidsake geformuleer word, waar op- 
dragte gegee word en waar beplan 
word. So 'n kantoor het ons kerk nie. 
Die hoofkantoor” van ons kerk is 
hoogstens nog die Algemene Kerkver- 
gadering wat in opdrag van die 
gemeentes optree om die Woord van 
God in die lewe van die kerk te laat 
gestalte aanneem. 
WYLE DI. J. €. DU PLESSIS 

en 
P. W. VAN HEERDEN 

In die afgelope tyd het ons kerk skielik 
twee van sy predikante aan die dood 
verloor. Die pastorieë van Heidelberg 
en Nigel, twee buurgemeentes, het binne 
die bestek van twee maande van 
hulle herders en leraars verloor. Aan 
die gesinne van wyle di. du Plessis en 
van Heerden, wil ons ook langs hierdie 
weg van die innige meegevoel van die 
ganse kerke verseker. Die vertroosting 
van ons hemelse Vader word hulle toege- 
bid. 

Inmiddels het ons verneem dat ds. van 
Staden van Potgietersrus ernstig siek is 
in die Algemene Hospitaal in Pre- 
toria. Ook hy en sy gesin word sterkte 
en beterskap toegewens. Die kerk dra 


hulle op aan dié sorg van ons getroue 
Heer wat alle dinge laat meewerk ten 
goede vir elkeen wat glo. 

Wyle ds. du Plessis is 23 April 1937 
georden as predikant van ons kerk te 
Germiston. In sy eerste gemeente het 
ds. du Plessis gebly tot in 1954 toe hy 
die beroep na die gemeente Heidelberg 
aangeneem het. Hier was hy werksaam 
tot sy onverwagte oorlye in Januarie 
1970 toe hy met sy gesin met vakansie 
was. Saam met sy skoonseun en dogter, 
ds. en mev. J. G. M. Dreyer (jnr) 
van Kaapstad, was hulle met vakansie in 
Hermanus. Daar het hy onverwags siek 
geword en is die volgende dag in die 
hospitaal in Bellville oorlede. 

Ds. du Plessis het ons kerk 32 jaar 
lank gedien. Naas sy arbeid in die 
gemeentes waar hy gestaan het en wat 
hy as konsulent in die Ring van Heidel- 
berg bedien het, was hy aktief betrokke 
in die lewe van die dorp waar hulle 
gewoon het. Hy het op talle rade 
gedien en ook daar sy kerk met eer ver- 
teenwoordig. Sy oorlye is nie alleen 
vir sy ring en gemeente 'n groot verlies 
nie maar ook vir ons hele kerk. 

Wyle ds. P. W. van Heerden kon die 
kerk maar slegs vir 'n kort aantal jare 
dien as predikant. Einde 1957 het hy 
afgestudeer aan die Universiteit van 
Pretoria en op 23 Februarie 1958 is hy 
georden in sy tuisgemeente Randpoort 
as predikant vir N'Kana in die destydse 
Noord-Rhodesië. Die ordeningsplegtig- 
heid is in sy tuisgemeente gedoen met 

die oog op sy moeder wat toe nie meer 
al te gesond was nie en nie die lang 
reis na Rhodesië wou aandurf nie. 
In 1961 het hy die beroep aanvaar ta 
die gemeente laeveld en Zoekme- 
kaar wat in kombinasie beroep het. 
In 1964 aanvaar hy die beroep na die 
gemeente Nigel waar hy bly tot met sy 
tragiese heengaan op 21 Desember 1969. 
Hy was dus slegs elf jaar en tien maande 
predikant van ons kerk. 

Wyle ds. van Heerden en skrywer was 
saam studente aan die Universiteit van 
Pretoria. Saam het ons daar die studies 
begin en voltooi. As student het ek hom 
leer ken en waardeer as mens. Hy was 
'n man uit een stuk. By hom was daar 
altyd tyd vir 'n grappie en vir gesonde 
kwajongstreke. Terselfdertyd was sy be- 
sielde erns om hom as evangelie- 
dienaar te bekwaam, aansteeklik en tot 
inspirasie vir baie van sy tydgenote. Sy 
roepingsbewustheid het hom nie versuur 
of versemel nie. Die teendeel is eerder 
waar. Sy humorsin en lewenslus was 
aansteeklik. Dit het hom by gebly tot 
die einde toe, gepaard met 'n blye ge- 
loofsverwagting. 

Reeds vroeg in sy lewe moes hy swaar 
verantwoordelikhede op hom neem. Sy 
vader het hom vroeg in sy studietyd ont- 
val. Hy moes sy plek volstaan as oudste 
seun in die huis om te sorg Vir sy 
moeder en die twee jonger kinders. Om 
sy studie moontlik te maak moes hy 
gedurende die vakansies uitspring om te 
gaan werk. Die myne aan die Wesrand 
het hier vir hom 'n uitkoms gebied en 
tegelyk ook kostelike ondervindings 
meegebring wat hom later in sy bedien- 
ing goed te pas gekom het. In sy laaste 
twee studiejare het hy nie net die vakan- 
sies gewerk nie maar tot laat in die 
akademiese jaar nog volgehou. Bedags 
klasgeloop, sommige middae nog prak- 
tiese klasse en dan op sy kragtige motor- 
fiets terugjaag na Randfontein om 
betyds te wees vir die nagskof in die 
myn. Hierdie veeleisende tempo het hy 
met blymoedigheid volgehou en sy 
studies het nooit hieronder gely nie. 

Sy werk in sy gemeentes het hy met 
nougesette getrouheid gedoen. Wat die 
evangelie vereis het en wat die kerk 
opgedra het, dit het hy gedoen met 
ywer en oorgawe en ongeag die konse- 
kwensies. 

Pieter Willem van Heerden was 'n 
bekwame en waardige verteenwoordiger 
van ons kerk. Die Heer van die kerk 
het in sy ondeurgrondelike wysheid hom 
in die fleur van sy lewe van ons 
weggeneem. In die tyd van sware siekte 
en beproewing wat meer as 'n jaar 
geduur het, het hy die geloof behou, 
`n blymoedigheid en vertroue wat nie 
gekla het nie maar steeds bly hoop het. 

Sy roepingsbesef, sy geloof en vol- 
harding is vir ons 'n dankbare herinner- 
ing en tot bemoediging. 


. 


] Blaai om. 

KRONIEK 


MILITERE KERK TE 
WYNBERG. KAAPSTAD. 


Die lewe in die kerk gaan voort. Daar 
is aan alle kante tekens van vooruitgang 
te bespeur. Ons kerk groei aan alle kante. 
Die mannekrag om die nodige werk 
in die kerk te doen word al minder in 
verhouding tof die getal lidmate. Manne 
wat die kerk gedien het, ontval die kerk 
deur die dood en ander tree uit die 
bediening. Maar die Heer van die kerk 
hcu self sy kerk in stand. 


Nieteenstaande al die woelinge wat 
daa1 'n aantal jare gelede in ons kerk in 
Kaapstad was toe niense gepoog het om 
die kerk af te breek en tot niet te maak, 
gaan die kerk voort, en ook hierdie 
gemeente, om te groei. 'n Nuwe mylpaal 
vir ons kerk is onlangs bereik toe hier- 
die gemeente op Saterdag, 7 Maart 1970 
sy militêre kerkgebou in gebruik ge- 
neem het. Soos lie kerk in Voor- 
trekkerhoogte word ierdie gebou deur 
die Weermag verskaf vir die uitsluitlike 
gebruik van die Hervormde Kerk. Die 
Pos van 'n voltydse kapelaan vir die 
Westelike Provinsie is al geruime tyd 
gelede goedgekeur en 'n hele aantal 
beroepe is uitgebring, maar tot nog het 
niemand die beroep aanvaar nie. Die 
dienspligtiges van ons kerk wat na Kaap- 
stad en omstreke kom vir hulle opleid- 
ing, het nou 'n eie kerklike onderdak. 


Die herhaalde beroepe van 'n kape- 
laan in die Westelike Provinsie, onder- 
streep maar net die bestaande nood in 
ons kerk. Daar is talle gemeentes 
wat dieselde ondervinding het. Die 
situasie in ons kerk is kritiek. Die oes 
is op die land maar die arbeiders min. 
Die Heer van die oes verskaf wel .'ie 
arbeiders maar die gemeente moet ook 
tot Hom bid! 


Miskien bid ons kerk te min en 
Organiseer ons te veel. Organisasie was 
vir die mens nog altyd 'n aanneemliker 
weg as die gebed. Op die oog af lyk 
dit ook of dit die enigste manier is 
waardeur ons resultate kan verwag. Maar 
die Skrif sê dat as ons resultate verwag, 
dan moet ons tot die Heer van die oes 
bid. 





Wyle 


ds. P. W. van Heerden 





Gebore 28.5.1932—Oporlede 20.12.1969. 


Op 20 Desember 1969 is ds. Pieter 
Willem van Heerden oorlede. 


Onder blyke van groot belangstel- 
ling is hy op 23 Desember 1969 vanuit 
ons kerkgebou in die plaaslike be- 
graafplaas ter ruste gelê. 


Sy lyding gedurende die 16 maande 
van sy ernstige siekte het hy so gedra 
dat ook dit `n boodskap vir sy ge- 
meente ingehou het. 


Ons Fuldig sy nagedagtenis! In die 
besonder word gedink aan mev. R. 
van Heerden en haar kindertjies. Mag 
ons Hemelse Vader haar ryklik ver- 
troos en seën. 


Namens Kerkraad en Gemeente, F. 
F. de Beer, Skriba. 


RART- 
KWAAL 





Eike deel van u liggaam kry 
sy lewensenergie van die suur- 


stof en voedingstowwe in die 
bloedstroom. Bloed sirkuleer om- 
dat dit gepomp word deur die 
hart — die wonderbaarlike, ge- 
spierde masjien wat jaar n jaar 
uit onophoudelik werk orr lewe 
en gesondheid te bewaar. 


Soms word die hart wel `n bie- 
tjie moeg, sy klopping swak of 
onreëlmatig. Dit is egter nie altyd 
aan 'n emstige hartkwaal ('n saak 
vir die spesalis!) te wyte nie 
Dikwels dui dit eenvoudig op 
verswakte hartspiere en gevolg. 
like ondervoeding van u liggaam 

. en dit kan u baie afmat en 
uitput. 


In sulke gevalle gee Dr. Allens 
Watersugpille doeltreffende ver 
ligting. Dr. Allens - Watersugpille 
belemmer nie enige ander behan 
deling wat u ondergaan nie, maar 
as u wel 'n dokter raadpleeg. sê 
hom dat u hulle gebruik. 


Dr. Allens- 
Watersug- 
Pille 


#5c by apteke oral 

Ons kerk ken net die twee sakra- 
mente van doop en awendmaal. Op die 
vraag wat sakramente is, lui die ant- 
woord: heilige tekens en seëls deur 
die Godheid ingestel, om ons daardeur 
te. verseker, dat Hy aan ons vergewing 
van sonde en die ewige lewe uit genade 
skenk, om die enige slagoffer van 
van (Christus aan die kruis volbring.” 
(Vr. en antw. S$1, Kortbegr) 'n 
Sakrament is tegelyk `n liturgiese handel- 
ing waardeur die heil van God aan die 
mens deurgegee word. Dit word ook naas 
die prediking gesien as die essensiële 
kenmerke van die kerk. Primêr is dit 
'n gawe van God waarin Hy die verlos- 
sing en heil laat verkondig, naamlik dat 
God ons vanweë die enige slagoffer van 
Christus wat aan die kruis volbring is, 
vergiffenis van sonde en die ewige lewe 
uit genade skenk. Ook is die sakramente 
tekens van Gods genade, ja eintlik meer 
as dit. Hulle is soos die seëls waarmee 
`n groot saak of ooreenkoms of verbond 
of onderneming as waar en seker ver- 
klaar word. As die seël gebreek is, kan 
dit vertolk word dat die ooreenkoms 
geskend is. 

Verder moet ons daar ernstig op let 
dat die twee sakramente deur Christus 
self ingestel is. Mens sien dat Christus 
die sakramente verbind het met sigbare 
elemente—byvoorbeeld by die doop is 
daar die sigbare element van die water; 
en by die awendmaal is dit weer die 
brood en die wyn. Omdat God weet 
watter maaksel ons is en dat ons tog 
maar kleingelowig kan wees, veral as 
ons geen tasbare bewys van die ver- 
kondigde woord sien nie, daarom het 
dit God behaag om in sy barmhartigheid 
die sigbare, heilige tekens en seëls van 
doop en awendmaal aan ons te gee. 
Die tekens of simbole bevestig en ver- 
sterk die verkondigde woord, o.a. dat 
ons deur die sonde onrein is, maar net 
SOOS water die menslike liggaam of 
deel van die liggaam skoon kan was, 
so word die sonde van die mens afgewas 
deur die bloed van die Lam. 

Ons mag die sakramente egter nie 
net sien as simbole of afbeeldinge van 
die reinigmaking deur die bloed van 
Christus nie. Dit is ook seëls wat die 
genade van God aan ons beseël en 
bekragtig. Sonder hierdie betekenis en 
waarde sou die simbole nie so oortuigend 
kan spreek nie. 'n Seël moet gesien word 
as onderpand, as waarborg, as 'n abso- 
lute bevestiging wat onomstootlik vas 
staan. Hiermee word 'n versekering gegee 
en word alle gronde vir twyfel wegge- 
neem. Die intellek van die mens word 


DOOPKATEGESE 


DIE SAKRAMENTE 


nie nou aangespreek nie, ook word geen 
beroep gemaak op die kennis van die 
mens nie en dit word nie 'n saak van 
redeneringe nie. Die geloof van die 
mens word aangeraak en die boodskap 
spreek tot die hart. 'n Seël is derhalwe 
nie maar net 'n afbeelding of teken nie, 
dit is 'n waarborgsmerk van iets wat 
beloof en toegesê is. 

Dus, daardie handelinge wat die sig- 
bare woord genoem word, is dan die 
sakramente. Hulle voeg egter niks toe 
aan die woord nie, maar beeld dit net 


DR. P. W. VENTER 


as 't ware uit. Die sigbare handelinge 
is gerig op 'n onsigbare saak, naamlik 
op die genade wat in Christus Jesus aan 
die mens geskenk word. Hulle het der- 
halwe ' steeds betrekking op Jesus 
Christus en die verlossing wat in Hom 
beslote is. Hulle werk egter nie self- 
standig nie, maar enersyds deur die 
werking van die Heilige Gees, wat daar- 
van gebruik maak; en andersyds deur 
die geloof, waardeur die mens dit toe- 
ëien, en waardeur die geloof ook verder 
opgebou en versterk word. 

Nou moet ons ook daarop let dat dit 
uitdruklik gesê word ,heilige tekens en 
seëls” en ,deur God ingestel”. Dit is 
dus geen menslike skeppinge nie en moet 
derhalwe in hierdie lig bejeën word. En 
as mens dink aan die heilige dan moet 
mens in gedagte hou dat dit verband het 
met God wat die Heilige is. Heilig het 
die betekenis van: dit is afgesonder. Hier- 
die eienskap word baie duidelik uit die 
bekende vierde gebod: ,dink aan die 


Sabbatdag dat julle dit heilig” dit wil 


sê afgesonder, anders bejeën as die 
ander dae van die week. So 'n ernstige 
houding moet daar ook bestaan ten Op- 
sigte van die sakramente. Mens dink 
aan die woord van God aan Moses by die 
berg Sinaf: ,Gaan na die volk en heilig 
hulle vandag en mêre, en laat hulle hul 
klere was en hulle gereed hou teen die 
derde dag. Want op die derde dag sal 
die Here voor die oë van die hele volk 
op die berg Sinai afdaal.” Met so 'n 
voorbereiding en gesindheid kom die 
volk voor die aangesig van die Here. 
Dit moet vir die mens 'n maatstaf wees 
as hy toetree om deel te hê aan die 
sakramente. 

Nou vind ons dit gereeld dat mense 
wat 'n growwe oortreding begaan het, of 
in onenigheid leef nie aan die awend- 
maal sal gaan nie. Dit is 'n sakrament, 
dit is iets heiligs, en mense plaas hulle 


dan as 't ware self onder die tug deur 
weg te bly. Dieselfde houding behoort 
ook te bestaan ten opsigte van die sakra- 
ment van die doop. As ouers in ontrou- 
heid teenoor die kerklik-godsdienstige 
leef, nalatig is om saam te werk tot die 
bloei van die Godsryk in die algemeen 
en van hulle eie kerk; as hulle versuim 
om die huisaltaar te onderhou en as 
hulle God se gebooie oortree, dan moet 
hulle ernstig nadink oor die gebruik 
van hierdie sakrament, want ook dit is 
heilig net soos die ander sakrament wat 
hulle nie gebruik nie. 'n Mens wat op 
onwaardige wyse aan die tafel van die 
Here gaan aansit, eet en drink 'n oordeel 
oor homself. Presies dieselfde oordeel is 
ook daar vir die wat die sakrament van 
die doop op onwaardige wyse gaan ont- 
vang. 'n Mens met 'n sondige lewens- 
wandel, 'n neutrale lewenshouding of 
kwaadgesinde optrede en verhoudinge 
gaan besondig hom op 'n ernstige 
manier as hy nou met sulke verkeerd- 
hede wat sy lewe aankleef voor 
die kansel kom staan om die sakrament 
van die doop te ontvang. Self staan hy 
ver van die verbond van die genade, 
maar sy kind moet daarin ingelyf word; 
of besef hy dit nie eers nie? 

Dus voordat iemand kom vir die doop 
van 'n kind, moet hy homself ook eers 
reg ondersoek en as hy eenmaal die 
sakrament van die doop ontvang het, 
dan het hy daarmee die taak op 
hom geneem om hom daagliks te oefen 
in die regte geloof en sy kind saam met 
hom op die weg te hou. As hierdie regte 
ondersoek voor die versoek tot doops- 
bediening nie plaasvind nie, dan het die 
wykskerkraadslede beslis 'n taak. 'n 
Kerkraadslid moet toesien dat die lid- 
mate wat aan hom toevertrou is, hulle 
behoorlik gedra in belydenis en wandel, 
en om ook te vermaan waar dit nodig 
is. Indien 'n leraar nie voldoende op 
hoogte is met al die omstandighede van 
'n gesin nie, is dit nodig dat hy die 
nodige inligting ontvang, sodat hy ook 
'n gepaste woord kan spreek en met 
beslistheid leiding kan gee ten einde te 
verseker dat die kind van die verbond 
die weg van die Verbondsgod getrou 
bewandel. 


Hoe nouer die kerkverband, hoe 
hoër en dikker die skeidsmure. Broe- 
ders en susters op een plek, een in die 
geloof, sou mekaar gemakliker kan 
vind as die kerkverband .. . nie sulke 
hoë mure opgetrek het nie. 

— K. Doornbos in De Kruisbanier, 

VRAEBUS 


Vraag: 


Mev. C. Engelbrecht van Pompies 
Pillarweg 20, Rosemount, Oos-Londen 
vra in 'n lang brief `n hele paar vrae, 
wat almal neerkom op wat sy noem 
nuwighede in die kerk. 


Sy vertel van die besware wat hulle 
in 'n ander kerk gehad het voor hulle 
hervormdes geword het nl. teen die 
wegneem van die nagmaaltafel en teen 
die invoer var kelkies by die nagmaal 
ip.v. die beker. 


Nou is sy en andere beswaard om- 
dat daar nou ,deurmekaar gesit word' 
aan die nagmaal d.w.s. nie eers net 
die manlike en dan later net die vrou- 
like lidmate nie, maar mans en 
vrouens saam. 


Ook maak die suster beswaar teen 
die nuwe vertaling van die Bybel. Sy 
wil die ou vertaling en die ou sebruike 
handhaaf. 


Antwoord: 


Die suster is reg. Die Hervormde 
Kerk hou nie van allerhande nuwig- 
hede nie maar kom op vir die hand- 
hawing van ons kerk- en volkstradi- 
sies. Maar dit wil nie sê dat ALLE 
veranderinge as nuwighede verwerp 
word nie. Dan sou dit immers op ver- 
starring neerkom. Dan sou dit beteken 
dat 'n ker'like gebruik goed is, net 
omdat dit 'n ou gebruik is en 'n nuwe 
gebruik is sleg, is verkeerd, net om- 
dat dit nuut is. Dit is nie Bybels nie. 


In die Bybel is ook nuwighede. Daar 
is bv. 'n nuwe verbond en 'n nuwe 
verbondsteken. Die tempel het plek 
gemaak vir die sinagoge wat op sy 
beurt weer opgevolg is deur die kerk. 


Die maatstaf waarna ou en nuwe 
dinge geoordeel moet word is die 
Woord van die Here. Is 'n nuwigheid 
Bybels of nie? Is dit Bybels dan moet 
dit deurgaan, en blyk 'n ou gebruik 
nie goed Bybels te wees nie, dan mag 
dit nie gehandhaaf word nie, al het 
ons vadere dit as goed beskou 


As die gebruik om manlike en vrou- 
like lidmate gelyktydig aan die dis van 
die Here te laat gaan, Bybels is, dan 
mag ons nie ons daarteen verset nie 
en om dié rede wegbly van die nag- 
maal nie. En dit is Bybels. Sê die 
Woord van die Here dan nie, ,,daar is 
nie meer man en vrou nie; want julle 

Oor Nuwighede 
in die Kerk 


is almal een in Christus Jesus” (Gal. 
3 : 28). Iemand het geen voorsprong 
by God nie net omdat hy 'n man is 
nie. Waar kry ons dan die reg om 
die vrou terug te stoot as die minder- 
waardige van die man en te sê: Wag 
jy asb. tot alle manne eers aangesit 
het en dan mag jy aansit? 


Dit bring mee dat bv. 'n jong mans- 
lidmaat wat drie maande vantevore 
belydenis van sv geloof gedoen het 
aan die eerste tafei mag aansit, maar 
sy eie moeder word agtergestel. Sy 
mag nie. Sy moet wag dat eers al die 
manlike lidmate, oud en jonk, aange- 
sit het en dan mag sy by die, sê nou, 
die 5de tafel aansit. Ook kry die tien- 
derjarige manslidmaat op die wyse 
voorkeur bo sy gryse grootmoeder. 
Kan dit? Mag dit? Is dit Bybels? Wat 
sê die 5de gebod? Is hierdie gebruik 
nie in stryd met die gebod om vader 
én moeder te eer nie? 


Daarby kom nog dit, dat die jong- 
man en jongedogter op een lyn gestel 
word as hulle belydenis van die ge- 
loof doen, ook wanneer hulle as bruids- 
paar voor die kansel staan en ook 
wanneer hulle hul kindertjies ten doop 
bring. Dan word by hierdie sakrament 
die vrou nie agter die man gestel nie. 
Sy staan nie 'n tree of twee agter hom 
nie. Waarom dan wel by die ander 
sakrament. die nagmaal? 


En waar is daar iets mooier as dat 
'n hele gesin as belvdende lidmate 
saam sit aan die tafel van die Here nl. 
vader én moeder seun én dogter? 


Die suster het ook beswaar teen die 
nuwe Bybelvertaling. Haar beswaar 
laat my dink aan 'n verhaal vertel in 
ons studenteklas in Utrecht. Neder- 
land deur wvle prof. H. Obbink. wat 
in sy tyd self 'n uitmuntende Bvbel- 
vertaler was. Hy vertel dat toe hy nog 
'n dominee was en daar weer gewerk 
is aan `n nuwe vertaling toe kom na 
'n diens 'n oue moeder hom spreek om 
haar ontevredeniieid oor die nuwe ver- 
taling te kenne te gee. Sv sê toe: 
.Maar dominee, waarom wil hulle die 
Bybel nou weer vertaal? Dit is tog 
SO mooi vir my as u in die preek sê: 
.Mesopotaaamia” en dominee, dink die 
vertalers nog regtig dat hulle beter 
Nederlands kan praat as koning 
Dawid?” 


Die kennis van die ou grondtale 
van die Bybel neem toe en hier en 
daar is die reeds bestaande ,nuwe' 
vertalings 'n verbetering op bv. die 
ou Hollandse Statevertaling wat ons 
vadere gebruik het. Ons gee u 'n 
enkel voorbeeld. Die ou vertaling het 
in Mat. 5:9 gelui: ,,Zalig zijn de 
vreedzamen, want zij zullen Gods kin- 
deren genaamd worden.” 

Ons bestaande Afrikaanse vertaling 
het hierop verbeter. Dit lees: ,,Salig 
is die vredemakers, want hulle sal 
kinders van God genoem word.” U 
sal merk dat dit 'n belangrike verskil 
is. Die ou Nederlandse vertaling was 
passief gestel, daarom ,,vreedzamen”, 
mense wat die vrede bewaar. Die Afri- 
kaans het dit aktief. Daarom is salig 
die wat optree en vrede maak en dit 
is ook wat die oorspronklike Grieks sê. 

Daarom, suster, berus asb. in die 
nuwe vertaling. Dit sal `n verbetering 
wees. 

En waak teen nuwe én ook ou ge- 
bruiks wat nie Bybels verantwoord is 
nie. 


Joh. Dreyer. 
RE ER OE ER OE ER RE 
KRAAMVERPLEEGSTER 
DRINGEND NODIG 
Aansoeke vir gekwalifiseerde, 
geregistreerde vroedvroue word 
dringend ingewag vir die pos van 
Matrone en enigste verpleegster 
4 aan die bond van Welgedacht te 
Tolwe, 100 myl noord van Pot- 
gietersrus. Moet ook huishouding 
waarneem. Genoeg bediendes. 
Salaris R160 per maand. Losies 
R8 per maand en 60 dae verlof 
per jaar. Indien getroud, akkom- 
modasie beskikbaar. Meld ouder- -#- 
dom, ondervinding en kerkver- sy 
band en stuur aansoeke en getuig- Ë 
skrifte, veral van laaste werk- 
gewers, aan Mev. H. van Rens- 
burg, Die Sekretaresse, Posbus 23, 
Pk. Tolwe. Diens moet so gou 
eie 
ie 
“ie 
ete 


moontlik aanvaar word. Vir ver- 
dere inligting skakel 1113 Tolwe. 




















Handhawing van ons Protestantse Erfenis 


BETER AMPSBEDIENING T.O.V. DIE OUDERLINGSAMP 


Ons het in Februarie se uitgawe van 
Die Hervormer betoog dat die positiewe 
handhawing en uitbouing van ons 
Protestantse erfenis ten nouste verbonde 
is met die wyse waarop die predikante 
van die kerk hulle dienswerk verrig. Toe 
het ons gesê dat dit nodig sal wees om 
die volgende vrae ook t.o.v. die ouder- 
lings- en diakensamp te stel: Wat 
is die werk van die ouderling en die 
diaken? Waar moet die aksent in hulle 
werk val? Kom daar nie miskien aksent- 
verskuiwings t.o.v. hulle werk in die 
Kerk voor nie? 

Wat die eerste vraag betref, dit is die 
vraag oor die werk van ouderling en die 
diaken, wil ons hier nie breedvoerig op 
ingaan nie. Oor hierdie onderwerp 
bestaan daar immers twee uitmuntende 
publikasies wat ons gerus maar kan 
aankoop en bestudeer. Trouens, hulle 
behoort, in die besit van elke ouderling 
en diaken van ons Kerk 'te wees. Die 
twee boeke is Die Brandwagte van God 
(oor die amp van die ouderling), ge- 
skrywe deur prof dr. P. $. Dreyer en 
Die Amp van die Diaken, geskrywe 
deur prof. dr. B. J. Engelbrecht. 

Wat die werk van die ouderling 
betref wil ons uit die opsomming wat 
Die Kerkwet daarvan gee, net drie uitlig 
en dit van naderby bekyk. 

Eerstens lees ons daar (Hoofstuk XV) 
dat dit die werk van die ouderling is 
om die gemeente ,byeen te vergader vir 
die erediens, die bediening van die sakra- 
mente en die diens van die gebede”. Ons 
kan die erediens ook die ,,ontmoeting” 
tussen God en sy gemeente noem. En 
nou behoort 'n mens se deelname aan 
hierdie ontmoeting vir elke lidmaat die 
bron van die grootste vreugde te wees. 
En dit behoort so te wees vir elke lid- 
maat van die gemeente want die Bybel 
leer ons dat elke lidmaat van die Kerk 
deur die Heer van die Kerk self vryge- 
maak is van sonde, dood, duiwel, ens. 
om net aan Hom te behoort. Hulle is 
werklik vry sodat hulle van harte 
gewillig en bereid is om verder vir Hom 
te lewe. Maar nou weet elke ouderling 
dat nie alle lidmate so dink oor die 
erediens nie. Van hulle kom daar nooit 
meer, baie selde of nog net Kersfees of 
Oujaarsaand in die kerk. 

Hiervan sal die ouderling altyd weer 
werk moet maak want dit is (tweedens) 
saam met die predikant sy werk om 
opsig te hou oor die gemeente. Die 
Ouderlinge is saam met die predikant 
verantwoordelik vir die welsyn van die 
gemeente. Swak kerkbesoek is vir hom 


'n duidelike simptoom van 'n geloof- 
siekte wat tot die dood toe is, daarom 
vir hom 'n abnormale situasie waarteen- 
oor hy hom alleen kan beywer vir die 
normale. Die normale optrede vir elke 
lidmaat van die Kerk is dié van Hand. 
2:42 waar gesê word dat hulle wat aan 
die Kerk behoort mense is wat volhard 
in die leer van die apostels, die gemeen- 
skap, die breking van die brood en die 
gebede. 

Daarom sal hy ook naarstig soek aa 
die oorsake vir swak kerkbesoek en dit 
bestry. En hy weet dat nie net onver- 
skilligheid genoem moet word nie, maar 
ook en veral onvoldoende kategetiese 
onderrig en die bemoeisieke vroom 


DR. C. J. MANS 


gepamperlang van verskillende sektariese 
strominge. Hy sal instaat moet wees om 
die gebrekkige kategese aan te vul en 
die verskillende sektariese strominge 
te ontmasker en te weerlê. 

Dit bring mee- en dit staan ook in 
die Bevestigingsformulier en in die 
genoemde hoofstuk van Die Kerkwet so 
geskrywe- ,,dat die ouderling verplig is 
om Die Woord van God ywerig te 
ondersoek en hom gedurig te oefen in 
die oordenking van die verborgenheid 
van die geloof.” 

Die opsig van die ouderling sal egter 


uiteindelik ook verder moet gaan as 


skrifuitleg, vermaning en weerlegging. 
Indien daar geen verandering kom as 
gevolg van sy vermaning en skrifuitleg 
wat hy herhaaldelik gebring het nie. 
sal hy ook nie moet skroom om dit 
uiteindelik ,aan die gemeente te sê nie” 
(Mt. 15:17) sodat die Kerkraad die kerk- 
like tug sal toepas nie. Nie tugteloosheid 
nie, maar juis die tug self, is gegrond in 
die barmhartigheid van die Heer van 
die Kerk. So sorg Hy self vir die welsyn 
van die Kerk wat ook sy liggaam is! 
Aan die ouderling is egter nog 'n be- 
langrike saak opgedra. Hy is naamlik 
medeverantwoordelik vir kategetiese on- 
derrig in die Kerk. Die ouderling, elke 
Ouderling, moet katkiseer. 'n Mens kan 
nie te goed gekatkiseer word nie, maar 
hy kan baie maklik onvoldoende gekat- 
kiseer word. Persoonlik is ek ook oor- 
tuig dat die meeste van die probleme 
waarmee ons in die Kerk te kampe het, 
sy oorsprong by onvoldoende katkisasie 
het. Daarom sal die ouderling ook most 
toesien dat daar in die gemeente waar 


hy ouderling is, voldoende gekatkiseer 
word. 

Waar hierdie drie dinge nou gebeur, 
dit wil sê wanneer die ouderlinge pligs- 
getrou die gemeente vir die erediens 
(ens.) vergader, hulle versigtig waak vir 
die welsyn van die gemeente in die 
kategetiese onderrig die vereiste aandag 
van hulle ontvang, dan word deur hulle 
ons Protestantse erfenis nie net gehand- 
haaf nie, maar sal dit ook positief uit- 
gebou word. 

Hierdie erfenis se voortbestaan is ten 
nouste gebonde aan die wyse waarop 
ons ouderlinge hulle amp bedien. Daar- 
om moet ons ook die volgende vraag 
stel: Is daar nie in ons Kerk t.o.v. die 
amp van die ouderling ernstige aksent- 
verskuiwings wat ons Protestantse erfenis 
in gevaar stel nie? 

Ons is van mening dat hierdie vraag 
bevestigend beantwoord moet word. Dit 
lyk asof die ouderlingsamp oor die 
laaste vyftig jaar baie verskraal het. Die 
ouderling het na twee kante toe afstand 
gedoen van sy verpligtinge: eerstens na 
die kant van die predikant (liewer be- 
dienaar van die Woord) en tweedens 
alhoewel in geringe mate) na die kant 
van die diaken. Sy verpligtinge wat deur 
die predikant oorgeneem is, het die 
verdere nadelige effek dat so veel van 
die predikant se tyd nou deur die ouder- 
ling se werk (wat hy vir hom toegeëien 
het) in beslag geneem word, dat hy sy 
eintlike werk verwaarloos. So het die 
predikant bv. die amptelike sieke- 
besoeker in die gemeente geword. Die 
wykslidmate stel nie meer hulle ouder- 
ling van siekte in kennis nie. Nee, hulle 
skakel die predikant direk en wat dan 
nog erger is, is dat die predikant dan 
die vereiste besoeke bring sonder om 
die ouderling saam te neem of selfs 
(indien lg. by die werk sou wees) van 
die siekte te verwittig. So kan ons nog 
meer voorbeelde noem. Alhoewel ons 
die hoogste waardering koester vir alle 
persone wat hierdie amp (soms onder 
moeilike omstandighede) beklee, wil ons 
tog nog die volgende noem. 

Die ouderlingsamp word byna tot niks 
verskraal daar waar die vereiste kwar- 
taallikse besoeke aan die wykslidmate 
niks meer as blote sosiale besoekies is 
nie. En wat van die kategese? Ons het 
die sondagskoolverslag van een Ring in 
ons Kerk geneem en die samestelling 
van die personeel nagegaan. Daar was 
in 1969 in die Ring 221 leerkragte. Van 


] Vervolg op bladsy 14. 

7] Van vorige bladsy. 


hulle was 127 gemeentelede, 38 diakens 
en 56 ouderlinge. Dit is 'n gemiddeld 
van 'n bietjie minder as vyf ouderlinge 
per gemeente! In hierdie Ring is hierdie 
betrokke werk van die ouderling dus 
vir meer as 75% deur die diakens en 
gemeentelede oorgeneem! Alhoewel ons 
die hoogste waardering het vir elke 
gemeentelid en diaken wat behulpsaam 
is met die kategetiese onderrig, meen 
ons tog dat dit 'n ongesonde toestand 
is wat verbeter kan en moet word. Die 
kategese is immers nie maar sommer 'n 
bykomende werk in die Kerk nie, maar 
een van die allerbelangrikstes. 


Die kwessie van die kerklike tug laat 
ons voorlopig daar. 


Ek is oortuig daarvan dat aksentver- 
skuiwings soos dié wat ons hierbo t.o.v. 
die ouderlingsamp aangetoon het, op 
die ou end `n ellendige invloed op ons 
Protestantse erfenis moet hê. Daarom 
moet ons dit vroegtydig probeer regstel 
deur ons te beywer vir beter ampsbe- 
diening deur die ouderlinge. Daar is ook 
reeds deur die Kerk maniere aan die 
hand gedoen hoe dit gedoen moet word. 
Eerstens moet die ouderling (trouens 
ook die diaken) na sy bevestiging, be- 
hoorlik ingelig word oor sy ampswerk. 
Dit is die taak van die predikant om 
hierdie Kerkraadskategese behoorlik te 
doen. Miskien moet die Kerk daaraan 
dink om soos vir Doop- en huweliks- 
kategese 'n kort handleiding op te stel. 


Verder is daar die Ouderlingsverga- 
dering wat met die grootste vrug toe- 
gepas kan word om die ouderling beter 
toe te rus vir hulle ampsbediening. 


`n Weêreldorganisasie, 'n sigbare or- 
ganisasie van die kerk van die hele 
wêreld en daarby 'n sentraal bestuur 
vir die kerk van die hele wêreld, dit 
het deur baie eeue heen baie bekoor. 
Die begeerte daarna het gelei tot die 
ontstaan van die pousdom. Daar het 
die kerk met uiterlike gelaat gekom. 
Maar hoe skitterender die kerk met 
uiterlike gelaat gekom het, hoe groter 
was die innerlike versterking. 


— K. Doornbos in De Kruisbanier. 

Nou hiermee verbonde is die pro- 
bleem van lidmate se werksure op die 


` sabbat. Dit lyk soms of die dag sal 


kan aanbreek dat daar weinig lidmate 
van die kerk meer sal wees wat vanweë 
hul werksure op die kerkraad sal kan 
dien of ooit meer die kerk sal kan 
besoek. Die vraag is of dit Bybels ver- 
antwoord is om dit alles sonder meer 
altyd te wil goed praat met verwysing 
na daardie spreekwoordelike kalf wat 
in die put is. 

Dat daar baie lidmate van die kerk 
is wat dikwels noodsaaklike dienste op 
Sondae moet verrig is vir ons almal 
duidelik. Hierdie lidmate behoort elke 
sabbat van die kerk se voorbidding in 

hulle werk verseker te kan wees. Dat 
daar egter ook n groot persentasie van 
die lidmate van die kerk is wat dikwels 
nie soseer besig is met noodsaaklike 
diens nie, maar net daarop ingestel is 
om meer geld te verdien, is net so se- 
ker. En dit alles word handig wegge- 
steek agter daardie spreekwoordelike 
kalf in die put. As dit miskien nog 
iemand is wat vanweë groot finansiële 
nood alleenlik so kop bo water kan 
hou, dan is dit goed. Maar kan almal 
dit werklik altyd aanvoer as rede vir 
daardie noodsaaklike oortyd op Son- 
dae? Dat dit met lidmate soms so ge- 
steld is kan miskien nog verskoon 
word. Maar dat die kerk ookal daardie 
kalf in die put begin vertroetel het is 
onvergeeflik. Temidde van hierdie toe- 
stand swyg die kerk. En hier is werklik 
rede om te getuig, nie teenoor die volk 
nie, maar teenoor die owerheid. Waar- 
om moet dit nou juis gereël word dat 
bv. baie spoorwegwerkers se skofwis- 
selings op Sondae val? As so n lidmaat 
Sy gewone 8 uur skof werk op Sondag, 
kan hy miskien darm nog een diens in 
die kerk kom. Maar nou werk hy Son- 
dagoggend sy vorige week se skof en 
Sondagmiddag begin hy met die nuwe 
week se skof. Die gevolg is voor die 
handliggend. 

n Geagte L.V. het die saak eenkeer 
in die openbaar op `n vraag probeer 
afmaak deur te sê dis nie die regering 
se plig om wette te maak om mense te 
laat kerk toe gaan nie. Toegegee, 'n 
korrekte antwoord. Dis egter gladnie 
waarom dit gaan nie. Waarom dit wel 


gaan is dat die kerk seer sekerlik van 
n Christelike owerheid kan vra om nie 
doelbewus wette of reëlings te maak of 
oogluikend te laat voorbestaan nie wat 
mense wat graag wil, verhinder om 
kerk toe te gaan. 

Hoeveel beswaar ons ookal mag hê 
teen onder andere die wetisisme van 
die Sabbatariërs; hoeveel van hulle 
weierings om op Saterdae, hulle Sabbat, 
te werk ons ookal as blote koppigheid 
of Ou Testamentiese krampagtigheid 
mag beskou; kon ons maar iets van die 
besef van bereidheid tot die ,,anders- 
wees” van die Gemeente van Christus 
in die wêreld van hierdie mense besit 
het. Ons mag alles van die Sabbatriërs 
veroordeel, dan bly dit nog `n doodeen- 
voudige feit dat daar by ons lidmate te 
weinig protes is teen gelykskakeling 
met die wêreld. Ons is te gewillig om 
ons dikwels deur Jode en heidene, die 
mense teenoor wie ons `n duidelike op- 
drag het, te laat aansê om op Sondag 
te gaan werk, dikwels sonder dat dit 
noodsaaklik is. Daar behoort tog by ons 
'n elementêre protes te wees teen ge- 
lykskakeling met die wêreld. Daar be- 
hoort tog, selfs by ons, al is ons nie 
wetties of sektaries nie, n gesonde, By- 
belse drang te wees om vir die wêreld 
te sê en te wys dat die gebod van God 
vir ons iets beteken. Die bewussyn van 
burger te wees van n ander ryk. Ons 
is tog nie slegs geroepe om die Ad- 
ventiste se gebondenheid aan die letter 
te veroordeel nie. Ons is tog ook ge- 
roepe om in ons lewe veel meer van 
die feestelike en die rustige van die 
sabbat gestalte te gee. 

Ons sluit af met `n aanhaling uit Dr. 
F. Boerwinkel se boekie ,,Kerk en 
Secte” ,,Niet van een verplaatsen van 
de Zondag naar de Zaterdag, niet van 
een terugaan naar de Oudtestamenti- 
sche Sabbath is werkelijk ,,heil” voor 
de kerk en voor de wêreld te wachten. 
Maar wel van een nieuwe, op Christus 
toekomst gerichte feestelijke vormge- 
ving van die Zondag. Het is hoog tijd 
dat de kerk deze taak ter hand neemt 
en zowel haar eigen leden als de wêreld 
de dienst van deze nieuwe vormgeving 
bewijst.” 


'n Stewige kerkverband, 'n vaste or- 
ganisasie van die kerke, maak dit vir 
die owerste van hierdie wêreld ge- 
maklik: hy kan al die kerke tegelyk 
met een slag tref. 

— K. Doornbos in De Kruisbanier. 

In die Evangelie van Johannes is in 
hoofstuk 17 `n gebed van Jesus opge- 
teken wat bekend staan as die hoë- 
priesterlike gebed. In die brief aan die 
Hebreërs word Jesus ook ons hoëpries- 
ter genoem — ons enigste en ewige 
hoëpriester — d.w.s. die een wat vir 
ons by God intree en vir ons Voor- 
spraak doen. 

Hierdie aangrypende gebed van 
Jesus word egter, soos baie ander ge- 
deeltes uit die Skrif, deur die moderne 
teologie wat die eenheid van die kerk 


! 


DR. A. J. G. DREYER 


as die hoogste waarheid van die Skrif 
wil sien, uitgebuit en misbruik om 
hulle standpunt `n Bybelse grondslag 
te probeer gee. Een bekende vers wat 
so baie deur die voorstanders van 
die eenheidsteologie gebruik word, is 
Joh. 17:11: ,bewaar in U Naam die 
wat U my gegee het, sodat hulle een 
kan wees netsoos ons.” Ook vers 20 
en 21 word dikwels hierby aangehaal: 
“Ek bid nie vir hulle alleen nie maar 
ook vir die wat deur hulle woord in 
My sal glo — dat almal een mag wees 
netsoos U Vader, in My en Ek in U; 
dat hulle ook in Ons een mag wees, 
sodat die wêreld kan glo dat U My 
gestuur het.” Ook vers 23 is hier van 
belang, nl. die woorde: ,,sodat hulle 
volkome een kan wees.” 

Wat word dan eintlik met hierdie 
eenheid van die hoëpriesterlike gebed 
bedoel? 

Laat ons vir `n oomblik besien wat 
hierdie hoofstuk aanbied. In die eerste 
gedeelte nl. Joh. 17:1-5 bid jesus om 
die vervulling van sy verlossingswerk 
op aarde. Hy bid om verhoog te word 
soos wat Hy by God was voordat Hy 
homself ontledig het deur die gestalte 
van 'n dienskneg aan te neem. Hy bid 
om die verhoging sodat sy verlossings- 
werk sy volle krag mag ontvang. 

In die tweede gedeelte (vers 6-19) 
bid Christus om die bewaring van sy 
dissipels in hierdie wêreld, dat hulle 
in die geloof mag bly en van die Bose 
bewaar mag word; dat hulle in die 
waarheid geheilig mag bly, die vreug- 
de van die geloof mag ontvang en dat 
hulle een mag wees. 

In die derde deel (vers 20-26) bid 


Jesus vir die kerk van die toeko7is, 


vir diegene wat sal glo sonder dat 
hulle Hom gesien of gehoor het Hy 

Sodat Hull 

bid vir diegene wat moet glo alleen 
op grond van die woord van die apos- 
tels. Hy bid sodat die kerk van die 
toekoms so mag lewe, dat die wêreld 
deur hulle lewe mag glo dat God 
Christus gestuur het. Hierdie dinamie- 
se lewenswyse wat die wêreld in be- 
roering moet bring, is die eenheid in 
die kerk. Hierdie eenheid moet volkome 
wees sodat die wêreld daarin kan 
weet dat Jesus Christus hulle lief- 
gehad het met n onvoorwaardelike 
liefde netsoos God sy eie Seun lief- 
gehad het. 

Die lewenskrag, sendingskrag en 
getuiende krag van die kerk, lê in sy 
eenheid! 'n Eenheid soos die tussen 
die Vader en sy Seun Jesus Christus 
op die aarde! 

Die eenheid van die kerk is dus 'n 
unieke soort eenheid. 'n Eenheid soos 
die tussen Jesus Christus en God. Dit 
was `n eenheid waaroor die wêreld 
steeds verwonder was; wat hulle nie 
wou glo nie, juis omdat hulle dit nie 
kon sien nie. 

Male sonder tal staan dit in die 
Evangelie van Johannes dat Jesus dit 
uitdruklik gestel het, dat Hy en die 
Vader een is. Dat Hy niks uit Homself 
sê of doen nie, maar alleen sê en doen 
wat die Vader Hom gegee het om te 
doen; dat Hy en die VVader so `n on- 
Hom gesien het, ook die Vader gesien 
losmaaklike eenheid vorm dat wie 
hom gesien het ook die Vader gesien 
het. En alhoewel Hy dit gesê het, het 
die mense gesê dat Hy godlasterlik 
praat. En wanneer Hy dade gedoen 
het wat sy eenheid met die Vader 
duidelik gemaak het, het die mense 
tog gesê dat Hy van die duiwel be- 
sete is en dat Hy duiwels uitdryf deur 
middel van Beëlsebul, die owerste van 
die duiwels. Hierdie eenheid tussen die 
Vader en die Seun kon dus alleen ge- 
glo word. 

Die eenheid tussen die Vader en die 
Seun is dus n onsigbare en ontasbare 
eenheid. Dit is n eenheid in wese. 

Wie uit hierdie wesenseenheid `n 
sigbare, organisatoriese eenheid vir 
die kerk wil aflei, misbruik die Skrif. 
Die eenheid waarvoor Jesus bid, maak 
nie van die kerk een wêreldwye 
dwangbuis wat almal in een organisa- 
sie, in een vorm moet saampers nie 
as voorwaarde van die bestaan van 
die kerk. Die kerk word nie een mag- 
tige volg wat tussen die magtige volke 
van die wêreld sy plek moet inneem 

en agting, respek en gesag moet af- 
dwing deur sy grootte en deur die 
teit dat hy van alle soorte in een 
magtige organisasie saamgepers het 
nie. 

Die kerk is n kerk van volke — 
'n wêreldwye volkerekerk waarin alle 
volke en tale en nasies deur die geloof 
in Jesus Christus een is. 'n Eenheid 
in wese. Die wesenseenheid is .n eens- 
gesindheid t.o.v. die onoorwinlike en 
onvernietigbare goddelike doel wat 
deur die hele kudde van Jesus Chris- 
tus nagejaag moet word. Dit is 'n een- 
heid in doel. Dit is een van sin en een 
van wil deur die ganse verskeidenheid 
van volke en kerke in die verkondi- 
ging van een en dieselfde boodskap, 
nl. van die een en enigste verlossing 
in en deur Jesus Christus. Dit is die 
waarheid waarin die kerk geheilig 
moet word dat daar slegs een Verlos- 
ser aan ons gegee is. 

Hierdie eenheid van die kerk kan 
ook verbreek word. Dit sien ons in 
hierdie gebed van Jesus om die een- 
heid van sy dissipels waarin Hy God 
bid om hulle te bewaar sodat hulle 
een kan wees. Dan verwys Hy daar- 
na dat Hy in sy aardse lewe sy vol- 
gelinge bewaar het en dat Hy oor hulle 
gewaak het sodat nie een van hulle 
verlore gegaan het nie behalwe die 
seun van die verderf — dit is Judas 
wat Hom verraai het. 

Die eenheid word verbreek wanneer 
die Kerk nie meer oor mekaar waak 
nie, sodat die suiwerheid van die leer 
aangetas word en sodat daar in die 
plek van Christus iemand anders kom 
op wie die mense hulle hoop tot ver- 
lossing stel. 

Wanneer die kerk streef na die vol- 
kome eenheid, dan is dit 'n eenheid in 
die geloof in die kennis van die Seun 
van God (Ef. 4:13), sodat eenparig uit 
alle monde van alle volke en kerke die 
een belydenis mag klink dat Jesus 
die Seun van God is, die Verlosser van 
die wêreld. Dit moet die eenheidstrewe 
van die kerk wees dat hierdie een leer 
van die een Heer en Verlosser, in alle 
tale van die wêreld en in die midde 
van alle volke gehoor kan word. Hulle 
moet een wees in geloofsywer om 
daarteen te waak dat die bose nie ook 
in ons tyd onder die kudde van Chris- 
tus sy slagoffers sal kry wat van die 
waarheid van Gods verlossende genade 
sal afdwaal en iemand of 'n ander me- 
tode van verlossing sal verkondig nie. 

Johannes Gerhardus 
Benade en sy Seun 
TM. (Soekie) 


Vir ondergetekende was dit 'n groot 
eer gewees toe hy in September 1955 
versoek is om die begrafnisrede en 
teraardbestelling waar te neem met die 
heengaan van oud-ouderling Gert 
Benade. Terwyl ek gedurende die winter- 
vakansie verlede jaar aan die Natalse 
Suidkus ontspan het, is ook sy seun, 
ouderling Soekie Benade, van die 
gemeente Noord-Westelike Pretoria, op- 
geroep tot hoër diens. 

Toe ons enkele maande gelede in ,Die 
Hervormer” die artikels gelees het oor 
die familie Greeff, het ons daaraan 
gedink dat daar in ons kerk miskien 


P. J. THEO. KOEKEMOER, 
Potchefstroom-Noord. 


meer as een historiese figuur in die 
vergetelheid kan raak. Dit sou 'n ver- 
arming van ons kerkgeskiedenis wees 

Johannes Gerhardus Benade is op 9 
Augustus 1863 op die plaas Rietspruit 
in die distrik Potchefstroom gebore. 
Oom Gert het sedert sy kinderdae die 
hitte van die somer en die koue winter- 
nagte op ongelooflike wyse moes trot- 
seer. As 'n jong seun van 15 jaar het 
hy twee keer die pad van Richmond in 
die Kaapkolonie na Lichtenburg in Wes 
Transvaal te voet afgelê, toe hy skape 
vandaar moes aanjaag. Soos 'n Dawid 
van ouds moes hy sy kudde teen die 
wildediere beskerm. As egte Voortrek- 
kerseun het hy vir niks teruggedeins nie. 

Met die kerklike moeilikhede wat :n 
1890 asgevolg van die sogenaamde kerk- 
vereniging op Zeerust plaasgevind het, 
toe die kerkgebou van die Hervormde 
gemeente wederregtelik deur andere in 
beslag geneem is, het ouderling Hans 
Joubert die jonge broeder Gert Benade 
na ds. van der Spuy gestuur om die 
kerk se sleutel daar te gaan haal. Hy 
moes egter sonder enige resultaat terug- 
keer aangesien die predikant geweier het 
om die sleutel af te staan. Toe die Her- 
vormdes besit van hulle kerkgebou gaan 
neem het, het 'n skermutseling ontstaan. 
'n Baksteen het oom Gert teen die kop 
getref, net bokant sy regteroog. Met 
hierdie ,merkteken” waaroor hy dikwels 
gespot het, is hy in sy graf. (Hy het een- 
maal spottend aan ondergetekende gesê 
dat dit darem nie dieselfde soort teken 
is wat Kain ontvang het nie.) 

Sy interessante loopbaan as kerkraads- 
lid (eers diaken en daarna as ouderling 
van Zeerust), het 'n hoogtepunt bereik 
toe hy in Mei 1910 saam met wyle ds. 
P. van Drimmelen as afgevaardigdes 
na Humpata in Angola vertrek het, om 
aldaar in die verre vreemde 'n gemeente 

vee Staatmakers in ons Kerk 


ea 





Oom Gert Benade en ds. Van Drimmelen — 1910. 


van ons kerk te gaan stig. Op 15 Mei 
1910 het ds. van Drimmelen na 'n 
erediens, waar oom Gert vanselfsprekend 
teenwoordig was as't ware ,,afskeid” van 
die gemeente geneem. Die volgende dag 
sou die lang skof begin. Met kar en 
perde vertrek hulle na Mafeking om 
aldaar die trein na Kaapstad te haal. 
Vandaar gaan hulle per skip na Mossa- 
medes, `n seereis wat nege dae geduur 
het. Hulle is by die hawe ingewag, nie 
deur 'n blink motorkar nie maar deur 


`n ossewa. Na vier dae op `n stamperige 
ossewa deur haas onherbergsame 
gebiede, reis hulle met perde, vergesel 
van ,draagkaffers” verder. Oom Gert 
kon altyd met smaak vertel hoe hulle ir 
die nag moes vure maak om hulleself 
teen die wilde diere te beskerm. Nadat 
hulle met groot inspanning Humpata se 
berg uitgeklim het, is hulle deur onge- 
veer vyftig man te perd ingewag. Ek 
wonder hoeveel moderne dominees en 

7] Na volgende bladsy. 





EERSTE KERKRAAD VAN DIE HERVORMDE KERK, HUMPATA. 


Van links na regs — voor: J. Venter, Oudl. J. Benade (Zeerust gemeente), Ds. P. W. van Drimmelen, A. Alberts, 


B. Alberts. 


Staande: Phil Venter, J. van der Merwe. 


Twee Staatmakers 


] Vervolg van vorige bladsy. 


Ouderlinge vandag soveel durf aan die 
dag sou 1ê. Nadat hulle hul paspoorte 
op Humpata moes toon, is hulle nog 
dieselfde dag na die plase van die 
broeders Alberts en Venter. Daar kon 
hulle `n paar dae rus en met die mense 
kennis maak. Na ernstige oorweging 
van die roepstemme wat tot ons kerk 


alhier gekom het, is daar besluit om 'n 
gemeente te stig. Ses kerkraadslede is 
gekies en in hulle ampte bevestig. Daar 
is dadelik begin met huisbesoek. En die 
vervoermiddel? 'n Oskar. Voorwaar 
geen grote reiskoste nie. Dienste is orals 
gehou, lidmate is bevestig en kinders is 
gedoop. 


Met die terugreis was daar vyf man 
altesaam. Hulle het te perd na die baai 
gereis om die skip te haal, ,terug na 
die ou Transvaal.” Blykbaar moes een 


van die perde gevrek het sodat die vyf 
man met vier perde moes ry. Twee man 
kon nie op een perd klim nie; derhalwe 
moes een broeder, om die beurt, maar 
langs die perde stap tot . . . by die 
seel 


(Ons mag dit terloops as bekend 
veronderstel dat ds. van Drimmelen 
daarna meermale die gemeente gaan 
besoek het. In 1918 is hy tydens een 


] Lees bladsy 18. 


Die Hervormer, April 1970, bladsy 17 


TWEE STAATMAKERS 

van sy besoeke daar oorlede . . . en 
nie ver van Humpata af nie, is hy 
begrawe . . . 'n graf in die veld . .. 
n traan) dis als) 


Aan die sy van oom Gert Benade 
het gestaan sy troue eggenote, Neeltje 
Cornelia Koekemoer, 'n suster van my 
oorlede vader. Sy het hom op 28 Mei 
1931 ontval. Gedurende sy laaste 
lewensjare woon hy in by kinders, sy 
seun Soekie Benade, in lewe tot sy 
dood `'n ouderling van die gemeente 
Noordwestelike Pretoria. 


J. M. (Soekie) Benade was van die- 
selfde stoffasie as sy vader. Op 20 
April 1924 het oom Soekie as `n jong 
seun van 18 jaar in die omgewing van 
Hercules ingetrek, destyds `n wyk van 
die gemeente Pretoria. Die ouderling 
van daardie wyk was destyds wyle 





J. M. (Soekie) BENADE 


Henry Ceaford en die diaken was wyle 
Hendrik Kloppers. Op 5 Oktober 1924 
het hy belydenis van geloof gedoen by 
wyle dr. H. D. van Broekhuizen. Direk 
is hy in die kerklike werk betrek want 
hy moes gaan sondagskool hou in die 
Hermanstadse Laerskool. Die gemeente 
Noordwestelike Prtoria is op 1 April 
1939 afgestig van die gemeente Noorde- 
like Pretoria. Oom Soekie was toe 
reeds drie jaar diaken. Hy word met 
die stigting weer tot lid van die kerk- 
raad van die nuwe gemeente gekies en 
dien eers as diaken, later as ouderling, 
tot die dag van sy dood. Hy het dus 
in totaal 33 jaar op die kerkraad 
gedien voorwaar 'n lewe van 
diens. In hierdie diensjare is hy ten 

alle tye bygestaan deur tant Lottie, sy 
geliefde eggenote, met wie hy in 1933 
in die huwelik bevestig is deur Dr. C. 
H. Rautenbach, huidige rektor van die 
Universiteit van Pretoria. 

Die predikante wat in hierdie 
gemeente gewerk het, C. S$S. van H. 
Steenekamp, W. J. Roos, G. P. Grobler 
en die huidige leraar, ds. Attie Bier- 
man, kan almal van hierdie ,,een feit 
getuig: dat Soekie Benade, in die voet- 
spore van sy oorlede vader, slegs vir 
sy kerk geleef het. Die diens aan die 
Heer van die Kerk, kon hy op geen 
beter plek uitleef as in en vanuit die 
Hervormde Kerk nie. Dit was sy eerste 
liefde. En soos sy naam onuitwisbaar 
verbind is aan die kerkraad, so is die 
naam van tant Lottie verbonde aan die 
Ned. Herv. Sustersvereiging. Haar man 
was al baie siek toe sy nog haar plek 
onder moeilike omstandighede volge- 
staan het in die barmhartigheidswerk 
van genoemde vereniging. 

Die laaste paar jaar van die lewe 


van Soekie Benade was `n lewe wat ek 
wil beskryf as `n lewe onder die kruis. 
Hy moes lank en swaar aan die kruis 
van krankheid dra. Hierby het hy sy 
stem totaal en al verloor. Alles wat hy 
wou meedeel moes hy neerskryf in `n 
boekie wat altyd byderhand was. Sy 
geheue het tot die einde toe sterk en 
lewendig gebly. Op die laaste kerk- 
raadsvergaderinge wat hy kon bywoon, 
het hy dikwels notas na die voorsitter 
van die kerkraad gestuur om een of 
ander saak nog onder sy aandag te 
bring. En nou rus vader en seun in 
dieselfde kerkhof . . . hulle taak is af- 
gehandel. Hulle het hulle kruis bly- 
moedig gedra .. . met die oog gerig op 
die kruis van Jesus (Christus. Hulle 
kinders en kindskinders het navol- 
gingswaardige voorbeelde van vader 
en seun ontvang. Soekie se seun 
Sarel, dien reeds vyf jaar as diaken op 
dieselfde kerkraad as sy vader. Gaan 
hy egter ook volhou tot die end? Die 
tyd sal hierop `n antwoord gee. 

Vir tant Lottie en haar kinders wens 
ons sterkte toe in die maande van 
droefheid. laat ons nie treur soos 
hulle wat geen hoop het nie. 





ERNS EN PRET IN Dié 
KERKLIKE LEWE 


In `n vorige uitgawe het ek onder 
die stuk: ,,Huisbesoek in die Bosveld” 
belowe om te vertel van die besoek 
by die 


DRAAIERS VAN DAARDIE WERELD 


Die Sondagoggend was die diens op 
die bosveldplaas van wyle ouderling 
Chris Joubert by Steelpoort in die 
Lydenburgse bosveld. 


Oudl. Joubert was `n seun van 
Ouderling C. J. Joubert, een van die 
kerkleiers van Witfontein in die dae 
van die kerkvereniging van 1885. Sy 
vader was ook mynkommissaris in 
die tyd van president Kruger. 

Oudl. Chris Joubert van Lydenburg 
was vir 'n paar jaar die Volksraadslid 
van Lydenburg, die tyd toe Generaal 
Louis Botha eerste minister was. 

Die ouderling was `n mooi figuur, 
'n blosende gesig met spierwit hare, 
en vol grappe en streke. Saam met 
hom op `n perdekar op `n stowwerige 
bosveldpad het die ure gou omge- 
gaan. Hy kon baie staaltjies vertel, 
baie waarvan hy waarskynlik in die 
wandelgange van die parlement ge- 
hoor het. Een daarvan was van die 
destydse Volksraadslid van Pieters- 


burg wat gesê het: ,,Chrisjan, ek lieg 
nooit nie. Na daardie pak wat ek as 
kind gekry het omdat ek 'n leuen ver- 
tel het, en die gespot daaroor, het ek 
besluit: Dit laaste, ek lieg nooit weer 
nie”. ,Maar wat,” het oom Chris ge- 
vra, ,was die geval dan”. ,O,” sê sy 
kollega van die Volksraad, ,,ons was 
'n paar broers, ek die jongste. Die 
twee oueres sê toe mos vir my: Jy 
kan geen bok skiet nie. Ek sê: Ek kan. 
Kom ek wet julle Top, sê hulle, ons 
wed jou vir £5 dat jy nie voor van- 
aand `n bokkie kan skiet nie. Ek neem 
toe my geweer en gaan die veld in, 
maar na ure der ure het ek nog nie 
'n bokkie onder skoot gekry nie. Ek 
begin al moed op te gee toe ek on- 
verwags sien dat `n hond `n klein 
bokkie vang. Ek storm nader, neem 
die bokkie af en verwilder die hond. 
Nou het ek 'n plan, so sê ek vir my- 
self. Ek bind die bokkie se pote met 
my kruisbande vas, gaan `n tree of 
tien verder staan, lê aan en gee die 
ou bokkie `n doodskoot. Weltevrede 
met myself gooi ek die bokkie oor my 
skouer, stap daarmee huis toe, gooi 
hom voor my broers neer en eis my 

CO] Na volgende bladsy. 


vyf goue ponde op. Hulle gee |* en 
ek is in my glorie. 

Dieselfde aand kom ons buurman 
besoek aflê by my vaGer en sê aan 
hom: Weet jy wat jou seun X vandag 
gedoen het? Ek was in die veld en sien 
dat 'n hond `n klein bokkie vang, 
maar dat die seun die bokkie uit die 
bek van die hond red. Hy vat die bok- 
kie toe, bind sy pootjics vas en gee 
hom 'n koeël. 

Toe die oom weg is, word ek ge- 
roep en nie alleen berispe oor my 
leuen nie, maar het ek die pak slae 
van my lewe wekry. Maar dit was 
nog nie die ergste nie, maar die ge- 
spot van die twee ouer broers. Dit 
het dae lank geduur. As Julle my 
sien, sê hulle miks oor die bokkie se 
skiet nie, maa ` strek die arm uit en 
korrel daarlangs nect asof hulle wil 
skiet. Ja, man, hulle noem net my 
naam en |€ aan. Na die tweede, derde 
dag kon ek hulle vert or. So verleë 
was ek dat ek toe die vesluit geneem 
het: Ek lieg nie weer nie.” 


O ja, ek moes van die Draaiers ver- 
tel en nou gaan ` oor oudl. Joubert 
se grappe: .nut “an naar stadig. Die 
twee ou 'ruin perde is ook nie van 
die flukste nie. Kort-kort ruk oudl. 
Joubert aan die leisels en spreek om 
die beurt Transvaal, die haarperd, en 
dan weer Vrystaat, die hotperd aan, 
maar sonder enige effek. Dit gaan 
maar so tjok-tjok aan soos die draag- 
hout teen die disselboom slaan. 


As die geselskap en gesellige pret 
bietjie bedaar, vra ek — dit was die 
eerste huisbesoek daar — ,maar na 
wie toe gaan ons nou eintlik?” ,,Na 
die Draaiers toe,” was die bedaarde 
antwoord. ,,Maar hulle van is tog 
seker Dreyer, wat die ou mense soms 
in Draaier verander het, soos hulle 
ook van Prens i.p.v. Prinsloo en van 
Routenhemer i.p.v. Raubenheimer ge- 
praat het?” 


“Ek weet nie,” antwoord die ouder- 
ling, ,maar hulle stel hulself voor as 
Draaier” 


Dit was nie veel verder nie toe ons 
'n hartebeeshuisie voor ons in die 
bosse sien, d.w.s. `n huis van hout- 
paaltjies langs mekaar in die grond, 
terwyl die nate tussenin met nat klei 
toegesmeer word. 


Ons lesers moet daaraan dink dat 
dit nie die blink tyd van 1970 was 
nie, maar Julie 1924. Baie mense het 
toe nog nie oor die armoede na die 
tweede Vryheidsoorlog gekom nie, en 
op die voorpunte in die bosveld was 
daar enkele gesinne wat van die jag 
gelewe het. 


Solank Transvaal en Vrystaat bietjie 
rus, stap ons die huisie binne, keurig 


netjies, die vloer met beesmis ge- 
smeer, die bedde met skoon wit lakens 
gedek. 

Ons word hartlik verwelkom. Oudl. 
Joubert stel ons voor: ,Dit is nou 
ons nuwe predikantjie, ds. Dreyer, en 
dit is broeder Draaier.” Na die vraag 
en antwoord oor en weer hoe dit 
gaan, neem die haastige jong ,,predi- 
kantjie” dadelik die woord en sê: ,Ek 


hoor u van is Draaier, maar ek is 
Dreyer.” Hy antwoord: ,Ons is eintlik 
ook Dreyers, maar omdat die mense 
vir ons sê Draaier, sê ons ook maar so. 
Na die winter sien ek die ouderling 
weer op Dullstroom en dadelik sê hy: 
,Dominee, die Draaiers wil nie meer 
so genoem word nie. Hulle is nou 

almal Dreyers.” 
Joh. Dreyer. 

Die Nederduitsch Hervormde Susters- 
vereniging is dié bystandsorgaan van 
die Nederduitsch Hervormde Kerk 
waarin die kragte van die vroulike 
lidmate van die kerk saamgesnoer word. 

By die Welsynskou — N.H.S.V. uitstalling ,Wees 'n Seën”. So giet die kruik uit. 

DIE N.H.S.V. EN WELSYNSWERK 


C] Van vorige bladsy. 


DIE WELSYNSDOELSTELLINGS 
VAN DIE VERENIGING IS: 


Die diens van barmhartigheid ten 
opsigte van almal wat lidmate is van 
'n gemeente van die Nederduitsch Her- 
vormde Kerk van Afrika in die besonder, 
deur hulp te verleen aan die wat ver- 
sorging behoef, wat in hulle gesinslewe, 
teen mocilikheid stry, wat maatskaplik 
ontspoor is of wat hulle in stoflike nood 
bevind. Die doel is verder om temidde 
van die maatskaplike nood van die volk, 
in samewerking met die owerheid en 
die Kerk, die samelewing te wys op hul 
roeping om geregtigheid te betrag, om 
fondse vir die bevordering van sodanige 
werk deur middel van basaars, kollektes 
en donasies in te samel. 

Bejaardesorg word voorgestel. 


DIE KERKLIKE DOELSTELLINGS 
VAN DIE VERENIGING IS: 


Om in die Kerk te werk vir enige 
saak waartoe deur die bevoegde liggame 
van die vereniging besluit word en 
fondse vir die bevordering van sodanige 
werk deur middel van basaars, kollektes 
en donasies in te samel, in ooreenstem- 
ming met die voorskrifte vervat in die 
Kerkwet. 


Daar bestaan tans 220 takke van die 
N.H.S.V. waarvan reeds 173 outonoom 
geregistreer is as welsynsorganisasies. 
Die leuse van die N.H.S.V. is ,Wees n 
Seën” en die vrou word hierdeur opge- 
roep tot blymoedige diensbaarheid op 
grond van die feit dat sy en alle skepsele 
ontvang het uit die oorvloedige genade 
van God deur Sy verlossingsgawe. 

Bejaardes se eie werk. 

Diens in die vosinskring bestaan 
primêr uit die toerus van die vrou en 
moeder vir haar taak dmv. demou- 
strasies, lesings en gesamentlike werks- 
projekte bv. spysenering sodat haar ver- 
sorging en tuisteskepping met voldoen- 
ing en trots kan verrig word, sodat sy 
bowe- al die opvoeding van haar gesin 
op die grondslae van geestelik, godsdien- 
stig- en kulturele erfenis kan behartig. 


Binne eie kerkverband doen die 
N.H.S.V. in noue samewerking met die 
plaaslike diakonaat, vakkundiges en be- 
trokke staats-departemente, barmhartig- 
heidsdiens aan alle sorgbehoewendes. 
Voorligting insake maatskaplike vraag- 
stukke tesame met evangelisasie beklee 
'n vername plek in die werksaamhede 
van hierdie vrouevereniging. Versprei- 
ding van christelike leesstof en bevorder- 
ing van kerkmusiek kry goeie aandag. 


Barmhartigheidsdiens in breëre volks- 
verband word deur takke van die 
N.H.S.V. in die Republiek, Suidwes- 
Afrika en Rhodesië behartig. Benewens 
deelname en finansiële ondersteuning 
aan alle Nasionale Rade vir maatskaplike 
sorg, is die N.H.S.V. ge-affilieer met die 
Federale Vroueraad Volksbelang, die 
Transvaalse Kleuterskoolvereniging, Kul- 
tuurrade en Immigrantekomitees. 


Inrigtingsorg vir seniele, vir verswakte 
en normale bejaardes, asook vir ver- 
weesde kinders vorm `n belangrike deel 
van die N.H.S.V.-werksaamhede. 'Ten 
opsigte van bejaardeversorging is baan- 
brekerswerk deur die N.H.S.V. gedoen 
en die eerste inrigting wat versorging 
aan bedlêende, verswakte en seniele be- 
jaardes in die sub-ekonomiese kategorie 


bied, is deur die Nederduitsch Her- 
vormde Sustersvereniging daargestel. 


Saam met die instandhouding van 
etlike oue tehuise in die Noord-Trans- 
vaalse Streek, be-ywer die N.H.S.V. sig 
grootliks vir die welsyn van die ver- 
weesde kind. 


Ons foto's toon o.a. die Tink-Tinkie 
kleuterskool, verbande aan die A. H. 
Potgieter Weeshuis in Pretoria, asook 
enkele oue tehuise waar talle vrywillige 
werkkragte d.m.v. gemeenskapsorgani- 
sasie trag om die laat lewensjare van 
vroeëre baanbrekers sinvol en ryk te 
maak. 

Toe het Herodus die wyse manne in 
die geheim geroep en hulle na die tyd 
van die ster se verskyning gevra; 

en hy het hulle na Bethlehem ge- 
stuur en gesê: Gaan doen noukeurig 
ondersoek na die Kindjie en as julle 
Hom vind, laat weet, sodat ek ook 
kan gaan en Hom hulde bewys. 

Met die inligting dat Jesus in Beth- 
lehem gebore sou word tot sy beskik- 
king ontbied Herodus nou die wyse 
manne vir 'n geheime onderhoud. Hy 
moet hierdie onderhoud geheim hou 
omdat hy nie kan toelaat dat daar 
selfs die geringste agterdog ontstaan 
wat sy bose plan openbaar kan maak 
nie. Deur hulle noukeurig oor die tyd 
van die ster se verskyning uit te vra 
kan hy met redelike sekerheid ook die 
tyd van die geboorte van Christus be- 
paal wat vir hom in die uitvoering van 
sy plan van onskatbare waarde sal 
wees. 

Asof hy oor hulle dienste beskik 
stuur Herodus die wyse manne na 
Bethlehem om noukeurig ondersoek in 
te stel na die plek waar, of die familie 
of gesin waaruit, die Kind gebore is. 
As rede vir sy opdrag beweer hy dat 
hy aan die Kind hulde wil gaan bewys 
en die wyse manne het hom geglo en 
vertrek op hulle sending en verdere 
soektog. 

2:9 en 10. 

En nadat hulle die koning aangehoor 
het, het hulle vertrek. En kyk, die ster 
wat hulle in die Ooste gesin het, 
gaan voor hulle uit totdat hy kom en 
bly staan bo-oor die plek waar die 
Kindjie was. 

En toe hulle die ster sien, het hulle 
hul met groot blydskap verheug. 

Nadat hulle die koning aangehoor 
het vertrek die wyse manne vanaf 
Jerusalem in `n suidelike rigting na 
Bethlehem waar hulle lang en vermoei- 
ende soektog tot 'n einde sou kom. 
Nadat hulle oor so 'n lang pad gekom 
het, kan hulle nie nou terugdraai nie 
en is hulle gedetermineerd om na hier- 
die Koning in elke huis in Bethlehem 
te soek. Die ster wat hulle uit die 
Ooste hierheen gelei het kom hulle 
egter weer eens tot hulp deur voor 
hulle uit te gaan en daarmee nie alleen 
vir hulle die koers aan te dui nie, 
maar ook die plek waar die Kindjie 
was. 

Ons lees dat die wyse manne oor 
hierdie aanwysing deur die ster, met 
baie graat blydskap verheug was soos 
iemand maar bly kan wees wanneer hy 

na 'n lang en uitputtende soektog 'n 
kosbaarheid gevind het waarna hy ge- 
soek het. Hierdie groot blydskap was 
'n vreemde verskvnsel in daardie dae 
van groot duistern's en in 'n wêreld 
wat vir sy inwoners was soos `n land 
van doodskaduwee. Daar was meer as 
voldoende rede vir groot droefheid in 
'n sondige en verloregaande wêreld te- 


DS. G. M. M. PELSER 


midde van sv nood en ellende. So `n 
groot blydskap as waarmee die wyse 
manne verheug was, was ook alleen 
moontlik wanneer iemand gelei is tot 
by Jesus Christus. Dan word vervul 
wat in Jes. 9:1—6 verkondig is, dan 
is daar groot vreugde, dan is daar vro- 
likheid soos iemand vrolik is in die 
oestyd, soos iemand ju'g as die buit 
verdeel word. 

In hierdie vreugde moes die ganse 
mensheid gedeel het en hoe jammer 
is dit nie, dat toe hierdie oomblik aan- 
gebreek het, die wêreld so diep in die 
sonde en die vreugdeloosheid geslaap 
het, dat slegs 'n paar pelgrims uit die 
vreemde hulle in die Lig verbly het. 
Veel erger en beskamender is dit vir 
Israel, dat hierdie volk wat eens met 
soveel verlange na hierdie dag uitge- 
sien het nou hierdie vreugde nie beleef 
nie. Daarenteen is hulle huidige koning 
besig met `n moordadige voorneme 
om hierdie Christus gebeure, wat vir 
die wêreld `n groot blydskap moet 
wees, in die kiem te smoor. By Hero- 
des en Jerusalem is daar nie blydskap 
nie maar ontsteltenis (2:3). 

En hulle het in die huis gegaan en 
die Kindiie by Maria, sy moeder, ge- 
vind en neergeval cen Hom hulde be- 
wys. Daarop maak hulle hul skatte 
oop en bring vir Hom geskenke: goud 
en wierook en mirre. 

Die wyse manne vind die Kindiie in 
'n huis in Bethlehem. Hier is dus nie 
sprake van die krip waarin die herders 
van Bethlehem Hom gevind het nie 
(Lk. 2:16). Ons kan nie met seker- 
heid sê of Mattheus hier met huis die 
stal bedoel waarin Christus gebore is 
nie. Ook word nie gesê dat die wyse 
manne in die geboortenag alreeds by 
die Kindiie aangekom het nie. Dit wil 
voorkom asof dit al 'n dag of meer na 
die geboorte was en dan is dit nie on- 

moontlik dat Maria met haar Kindjie 
alreeds huisvesting in 'n huis kon vind 
nie. 


Soos t.o.v. die stal val die klem ook 
hier op die nederige eenvoud van die 
tuiste van Jesus Christus in hierdie 
wêreld. Hierdie Koning het nie sy 
tuiste gevind in die naleis van `ʼn 
koning of selfs in die luuksheid en 
weelderigheid van 'n ryk man se huis 
nie, maar in 'n gewone eenvoudige 
huis waarin die deursneë Jood van 
daardie tyd gewoon het. Hierdie huise 
het in die meeste gevalle slegs uit een 
vertrek bestaan, terwyl sommige ook 
nog `n bovertrk of solderkamer kon 
hê soos ons ook in die N.T. lees. Met 
die oog on die heilswerk wat Jesus 
Christus moes kom doen, was dit ook 
gepas dat Hy op die nederigste wyse 
onder gewone mense moes kom woon 
onder dieselfde omstandighede as 
waarin hulle gewoon en geleef het. In 
die evangelie van Johannes word selfs 
met nog groter eenvoud gesê dat Jesus 
Christus onder ons kom tent opslaan 
het (Joh. 1:14). 


As Jesus in die palies van 'n koning 
gebore sou wees, dan sou sy geboorte 
sekerlik oor `n wye gebied bekend ge- 
word het en dan sou daar ook konings 
en vorste uit ander lande gekom het 
om die geleentheid te vier. Omdat Hy 
egter in die gestalte van n dienskneg 
gekom het (Fil. 2:7) het die vername 
mense en die magtige heersers nie 
daarvan kennis geneem nie en sou hulle 
ook nie daarvan kennis wou neem nie. 


Om hierdie rede word nou aan die 
Kindie hulde bewys. nie deur konings 
en maghebbers in groot getalle nie, 
maar deur n paar pelgrims uit die 
vreemde. Hierdie voorreg is nie be- 
skore vir sv volk nie, want sy eie 
mense het Hom nie aangeneem nie 
(Joh. 1:11). Daarom word die hulde 
deur vreemdes gebring en deur een- 
voudige herders uit die veld rondom 
Bethlehem. Hieruit word weer eens vir 
ons duidelik hoedat dit waaron mense 
dink dat hulle geregtig is of waarvoor 
hulle alleen waardigheid besit. van 
hulle weggeneem kan word en aan 
ander geopenbaar en gegee kan word. 

Die Jode, behalwe enkele uitsonderings, 
het die Messias nie gesoek nie, maar 
alleen hulleself en hulle eiegeregtigheid. 
Daarom het hulle Hom ook nie gevind 
nie en het God Hom laat vind deur 
heidene wat deur die Jode verag was. 

Die wyse manne bring aan die 
Kindjie hulde soos alleen aan 'n koning 
en vors gebring kan word. Die woord 
wat hier in die Grieks vir hulde ge- 
bruik word het entlik die betekenis 
van aanb'ddend voor iemand neerval. 
In daardie dae was dit die gebruik om 
aan n koning of hoë magspersoon 
hulde te bewys deur voor die persoon 
neer te val en sy of haar voete te soen. 
Hierdeur word die nederigheid te kenne 
gegee van die een wat die huldiging 
waarneem en daarteenoor die groot- 
heid en majesteit van die een wat ge- 
huldig word. Israel word weer eens 
beskaam deur vreemdelinge wat weet 
en verstaan watter een aan hierdie 
Koning toegebring moet word. 

Saam met hierdie eerbetoon word 
ook hulle skatte aan die Kindjie gegee, 
soos dit gebruiklik was. Goud en wie- 
rook en mirre was inderdaad groot 
kosbaarhede wat nie die alledaagse be- 
sit van die gewone mens was nie, maar 
slegs aan konings en vooraanstaandes 
behoort het. Daarom is dit gepas dat 
hierdie Koning slegs met die beste ver- 
eer en beskenk sou word. 

Of daar enige simboliese betekenis 
aan hierdie geskenke geheg moet word 
weet ons nie. Sommige het wel die 
betekenis van hierdie geskenke op ver- 
skillende maniere verklaar. So is bv. 
gesê dat goud die simbool is van aard- 
se skittering en heerlikheid; wierook 
versinnebeeld die nederige aanbidding 
van die hart; mirre dien as beeld van 
die guns van God. Mirre is n geurige 
salf wat gebruik word by die meng 
van heilige olie (Ex. 30: 23) vir die 
salwing van n priester, profeet of 
koning om daarmee te betuig dat hy 
'n besondere deelgenoot is van die 
guns en seën van die Here. 

2:12. 

En omdat hulle in 'n droom 'n god- 
delike waarskuwing ontvang het om 
nie na Herodus terug te keer nie, het 
hulle met `n ander pad na hul land 
teruggegaan. 

Die gedeelte oor die wyse manne 
word redelik kortaf beëindig. Die wyse 
manne het hulle sending voltooi en is 
alreeds weer op hulle terugtog. Hulle 
terugtog begin egter nie voordat hulle 
in 'n droom `n goddelike waarskuwing 
en opdrag ontvang het nie. Hulle moet 
met 'n ander pad terug, en daarmee 

op die weg wat God bepaal. Gods 
weg is nie die weg van mense nie. In- 
dien hulle die weg terug sou volg 
wat volgens hulle menslike oordeel die 
geskikste was, en daarmee aan Herodes 
se versoek gehoor sou gee, dan sou 
hulie die weg volg van verraad en be- 
drog en vyandskap teen God. God 
weet beter en beskik en bepaal elke 
menslike weg, al is dit miskien selfs 
'n omweg, om sy heilsplan ten uitvoer 
te bring. Die wyse manne gehoorsaam 


sonder aarseling hierdie goddelike op- 
drag, omdat daar by hulle geen twyfel 
bestaan nie, dat n mens God meer 
gehoorsaam moet wees as die mense, 
al is die ook 'n aardse koning. 

Ook in 'n ander opsig het hulle 
terugtog verskil van die pad waarmee 
hulle gekom het. Op die eerste weg 
het hulle met moeite maar hoopvol 
gesoek, nou gaan hulle met blydskap 
terug, want hulle het gevind. Soos die 
kamerling van Ethiopië kon hulle nou 
hulle weg met blydskap huiswaarts 
reis (Hand. 8:39). 


(Word vervolg.) 





OOK IN DIE POLITIEK 


Gedurende die afgelope paar maande 
het daar 'n bykans ongekende belang- 
stelling ten opsigte van die politiek in 
Suid-Afrika seheers. Dit is natuurlik 
te wyte aan 'n hele aantal medebepa- 
lende faktore. Maar my bedoeling is nie 
om daaroor te praat nie — want nie 
een van my lesers sal onbekend wees 
met die gang van sake nie. Wat ek eg- 
ter graag wil sê en wil bepleit is die 
volgende: Ons moet ons ook in die 
politiek laat lei deur nugterheid — en 
boweal deur Christelike nugterheid. En 
nadat ek hierdie stelling gemaak het, 
sal ek nou probeer om te verduidelik 
hoekom ek dit sê en ook om dit te 
motiveer. 

Die woord ,.politiek” is enigsins 'n 
moeilike begrip om te definiëer, omdat 
dit so geweldig breed is — dit omsluit 
so baie. Daar is 'n geweldige aantal 
verskynsels wat op polities gedefiniëer 
kan word — en 'n baie groot aantal 
daarvan sal hoegenaamd nie inpas in 
die prentjie wat elkeen vir homself ge- 
teken het, oor wat die politiek nou juis 
is of nie is nie. Ons is baiemaal geneigd 
om die politiek te identifiseer met wat 
op die politieke vergadring gebeur (in- 
sluitende die minder aangename dinge 
soos die uitdeel van tamaties ens.) Maar 
dit is nie heeltemal reg nie. Die politiek 
is 'n baie breër begrip. Om dit nou 
heeltemal eenvoudig te stel kan ons sê: 
Dit omvat alles wat daartoe meehelp 
en meewerk dat die lewe van 'n maat- 
skappy ordelik en wetlik verloop. 

Met die eerste oogopslag mag dit nou 
blyk dat ons die saak nou weer te hard 
aangesny het, en dat ons nou weer 
dinge hier tuis bring wat nie hier hoort 
nie. Sommige van u mag van die ver- 
onderstelling uitgaan dat die kerk tog 
ook nie hierdie verband iets te sê het— 
en as ons dit nie erken nie, nlaas ons 
die kerk en die godsdiens en die morele 
kode wat deur die kerk uitgedra word, 


onder die urisdiksie van die staat. Ek 
glo nie hierdie afleiding is heeltemal 
juis nie. Die feit is dat die kerk hom 
nie normaal kan en mag bemoei met die 
werksaamhede van die staat nie. Ek sê: 
,normaalweg”. want daar kom tye en 
geleenthede wanneer dit vir die kerk 
nodig word om op grond van die Woord 
van God. die staat tot verantwoording 
te roep. Maar as die staat die plig wat 
op hom rus na behore vervul, sodat 
daar vrede en rus heers en niemand 
uitgebuit word nie, moet die kerk, en 
dit wil sê, die lidmate van die kerk. die 
staat gehoorsaam en eerbiedig. Die 
staat en die staasgesag is n instelling 
wat deur God gewil is, sodat onder 
andere ook die kerk die voorreg het om 
in vrede haar taak te vervul. En haar 
taak is die verkondiging van die Woord. 
n Ander taak het die kerk nie. En as 
die kerk vir haarself los van die 
Woord. en dit beteken dat sy haarself 
losmaak van Christus. 

Maar omdat die nolitiek eintlik 'n 
mens se totale lewe as burger van 'n 
staat beheer en reël, het die kerk tog 
wel deeglik iets hier te sê. Of laat ons 
liewer sê. het die Woord wat deur die 
kerk gedra word. hier iets te sê het. Die 
Woord van God lê die rislyne neer 
waarvolgens die staat sy plig moet na- 
kom. Die Woord, met sy onverbiddelike 
eise. staan ook voor die staat. en hv 
moet ook daaraan gehoor gee. Daarom 
dat ek netnou gesê het, dat daar wel tve 
kan kom wanneer die kerk dit nodig 
vind om die staat te kritiseer (of ook 
om die staat sterk te ondersteun, al na 
gelang van omstandighede). Trouens, 
ons mag nie vergeet nie, diegene wat 
die staatsake beheer, is terselfdertyd 
ook lidmate van die kerk. 

Hier het ek nou uitgekom by die 
aspek wat ek graag wil bespreek: Ons 

as mense kan ons nou maar eenmaal 
nie losmaak van ons verbintenisse nie. 
En van alle verbintenisse waarin die 
mens — enige mens — kan staan, be- 
hoort die verbintenis met kerk en gods- 
diens die sterkste te weeg. Dit lyk vir 
my tog vanselfsprekend. Want van alle 
verbintenisse is hierdie die belangrikste 
— want hier gaan dit om die belang- 
rikste sake. Immers — hier gaan dit om 
wat vir jou ewigheidswaarde het. 


Jou Christenskap is jou belangrikste 
erfenis en Christenskap is iets wat nie 
net aan die kerk verbind moet word nie. 
Dit klink miskien na 'n gevaarlike uit- 
spraak, maar wat ek daarmee bedoel is 
niks anders nie as: Jy is nie net 'n 
Christen as jy in die kerk is nie, maar 
oral en altyd, afgesien van waarmee jy 
besig is — ook as politikus, ook as 
staatsman, ook as jongmens wat belang- 
stel in en meegevoer word deur die poli- 
tiek in politieke woelinge. Altyd `n 
Christen — ook in die politiek. Dit 
mag ons nooit vergeet nie. Ons bly 
Christene. 


Nou is die politiek 'n snaakse ding. 
Daar bestaan blykbaar nie nog 'n ander 
saak in die wêreld wat soveel entoesi- 
asme kan veroorsaak nie. (Dink net 'n 
bietjie hoe wonderlik dit met die werk 
van die kerk gesteld sou wees as almal 
dieselfde geesdrif vir die godsdiens as 
vir die politiek openbaar!) En nou mag 
ek verkeerd wees maar ek dink daar is 
min volke in die wêreld wat sê meege- 
voer kan word deur politieke woelinge, 
en dan meer bepaald partypolitieke 
woelinge, as juis die Afrikaner. Dit is 
'n merkwaardige feit, maar nogtans 
waar, dat die Afrikaners wat normaal- 
weg nie 'n baie emosionele mens is nie, 
waansinnig emosioneel kan raak die 
oomblik as hy politiek bedrywe. Hier- 
voor is daar redes — maar dit is nie 
nodig om nou daarop in te gaan nie. 
Die feit wat vasstaan is dat dit wel So 
is — oor die algemeen bedryf ons poli- 
tiek op 'n emosionele grondslag. 


Dit is ontsettend gevaarlik. Hoekom? 
Omdat emosionaliteit en nasionaliteit 
nie met mekaar verenigbaar is nie. Die 
oomblik as jou emosie beheer oor jou 
neem, word jou rede op die agtergrond 
gedruk, en word jy 'n massamens. Ek 
wil dit nog sterker uitdruk — dan word 
jy 'n kuddedier, en dink jy nie meer 
vir jouself nie, maar die ander een dink 
vir jou — daardie een wat tot jou emo- 
sies spreek. 


Die gevolge van hierdie soort ding 
het ons die afgelope paar maande in ons 
politiek gesien. Ons het gesien dat ons, 
wat ons politieke oortuigings aanbetref, 
nie broederlik kan verskil nie, maar dat 
verskil gewoonlik ook haat beteken 


Haat is 'n lelike woord — maar dit is 'n 
lelike ding. En ons partypolitiek het 
'n lelike ding geword — want daar is 
haat — haat tussen Afrikaner en Afri- 
kaner — tussen Christen en Christen. 


Nou is die vraag wat ek aan myself 
stel die volgende: Sou dit gebeur het 
as ons almal onthou het dat ons staan 
onder die gesag van die Here van die 
Kerk? Sou dit gebeur het as ons onthou 
het dat ons aan God verantwoording 
verskuldig is? Ek glo die antwoord 
moet wees: Nee, natuurlik nie! Maar 
ons het dit nie onthou nie. Ons emosies 
het beheer van ons geneem en met ons 
op die loop gesit — vir nasionale be- 
redenering en argumentering was daar 
nie meer plek nie, en in die plek daar- 
van het die begeerte na vore gekom om 
die politieke teenstander te verguis en 
om die een wat anders dink en voel te 
verkleineer. Van die enger uitwassinge 
van die stryd praat ek nie eers nie. En 
as alles gesê is, herhaal ek die vraag: 
Is hierdie dinge reg? Is dit eties reg- 
verdigbaar? Ts dit moontlik dat Chris- 
tene sê kan optree? 


Die verkiesing is om die draai. Dit 
beteken dat die onenigheid en bitter- 
heid in die volgende dae nog groter 
gaan word. Hoe nader die verkiesings- 
veldtog na sy knimaks loop, hoe feller 
en heftiger sal die stryd word. Maar 
wees u tog in dit alles nugter. Beskou 
die saak waarom dit gaan op sy meriete, 
en oordeel volgens die feite. Moenie toe- 
laat dat u deur u emosies gelei (en mis- 
kien verkeerd gelei) word nie. Onthou: 
U is 'n lidmaat van die kerk — u is 'n 
Christen, ook in die politiek ... 


DS. G. VELTHUYSEN, 
Malherbestraat 4, 


Potchefstroom. 





VAKATURE: 
ORRELIS /ORRELISTE 


Die Ned. Herv. Gemeente 
Stilfontein het 'n vakature vir 


ORRELIS/ORRELISTE. 


Verdere besonderhede kan 
verkry word van en aansoeke moet 
gerig word aan: 

Ds. D. J. van Staden, 
Posbus 307, Stilfontein. 
Foon 4-2267. 


OMSLAG EN HERSTEL VAN 
SAGTE BAND BYBELS 
MOROCCO LEEROMSLAE 

Bybel 75 hardebandomslag, R1.15 
Bybel 85 hardebandomslag, R1.80 
Herdrukte Bybelomslag, .. R3.00 
Halleluja Note-omslag, 
Halleluja medium-omslag,... R1.30 
Halleluja klein omslag, ... RO0.90 
Ps. en Gs. met formulier omslag 


R1.30 
Ps. en Gs. sonder formulier omslag 
R1.25 
Ps. en Gs. klein omslag ... RO.80 


Asook van sagteband Bybels met 
omslag perkament ... .. R2.25 
Sagteband Bybels los blaaie word 
ook vasgesit en herstel ... R2.75 
Skakel: J. A. Fouché, Cloudlaan 6, 
Mayfair-Wes, Johannesburg. 


EE 
DIE KINDERSORGVERENIGING, 
PRETORIA. W.O. 446. 

Wag aansoeke in vir die volgende 
poste by die Bramley Kinderhawe, 
Groenkloof, Pretoria. 


TWEE HUISMOEDERS 


Een vir groot dogters en een vir 
kleiner dogters: 
Salarisskaal: R840xX90—1650x120— 
R2250. 

Huisvesting beskikbaar. 
Diens te aanvaar so gou moontlik. 


ORRELPOS BENODIG 
Applikant soek orrelpos by Ned. 
Herv. Kerk in Pretoria. 
Kwalifikasies: B Diploma (Orrel) 
en A Diploma (Klavier) van die 
Konservatorium vir Musiek, Pre- 
toria, plus Praktiese en Teoretiese 
Diploma van die Raad vir Kerk- 
musiek, N.H.K. 

Navrae: R. W. Mathlener, 

P/a Konservatorium vir Musiek, 
Posbus 3052, Pretoria. 
SE es EE N 
VAKANSIE HUTTE 
Bespreek by stil vakansie-oord, 
geleë 3 myl van Naboomspruit aan 
nuwe teerpad. Luukse ses-bed 
hutte elk met eie badkamer, binne- 
riool, stoof, yskas, elektrisiteit. 
Eie swembad en karavaanpark. 
Naby voëlpark, wildreservaat en 
ander vakansie-oorde. 
Tarief R5.00 per nag eerste 7 nagte 
— R4.00 per nag daarna. Gewone 
naweek R5.00 vir naweek. 
Skryf: MAROELAKAMP, 

Pk. Naboomspruit, Telefoon 3331. 

DIE KINDERS SE HERVORMER 





VOEDSEL 


Liewe maats, 


Kom ons gesels oor iets waarvan ons 
sommer baie hou — eet! Of is daar 
van julle wat nie daarvan hou om lekker 
kos te eet nie? Dié outjies is seker 
maar siek, want al wil ons nie eet nie, 
is dit tog noodsaaklik vir 'n mens om 
voedsel in te neem om aan die lewe te 
bly. 

Van die begin van die Skepping af het 
God voorsiening gemaak vir genoeg 
voedsel vir mens en dier. Ons lees van 
al die bome met goeie vrugtte waarvan 
Adam en Eva kon eet. Die heel eerste 
sonde wat die mens gedoen het, was juis 
dat hulle die verbode vrugte geëet het 
van die boom in die middel van die tuin. 

`n Bietjie later lees ons dat ook Noag 
nA die sondvloed sonde doen deur té 
veel wyn te drink. Esau het weer sy 
eersgeboortereg aan Jakob verkoop vir 
`n pot lensiesop. 

Hongersnood is iets wat ons gelukkig 
tot dusver nog nie ondervind het nie. In 
die Bybel lees ons egter verskeie kere 
van hongersnood. Julle onthou mos die 
sewe jaar hongersnood toe Josef in Egip- 
te was. So 'n hongersnood moet iets 
vreeslik wees, en @ns kan ons eintlik 
nie indink in so `n toestand nie. Daar- 
om behoort ons God elke maal te dank 
wanneer ons 'n maaltyd geniet het, al is 
dit ook net 'n snytjie brood en botter. 

Daar is vandag nog miljoene mense 
op die wêreld wat nie genoeg kos het 
om van te lewe nie. Baie sterf van 
honger en ander ly aan een of ander 
siekte, omdat hulle nie die regte soort 
kos het om te eet nie. Die afgelope 
oorlog tussen Biafra en Nigerië het ver- 
oorsaak dat duisende (dalk miljoene) 
van honger omgekom het. In die Bybel 
lees ons ook die verskriklike verhaal 
van die twee vroue wat tydens so `'n 
hongersnood, bestuit het om hulle seuns 
te eet. Hulle hét ook die een se seun 
geëet en toe hulle die ander een moes 
eet, wou die moeder dit nie toelaat nie. 
Toe het die ander ma by die koning 
gaan kla. Dit wys maar net waartoe 
honger 'n mens kan dryf. 

God het ook sekere wette gemaak van 
wat die Israeliete mog eet en wat nie. 
So het hulle dan die diere in rein- en 
onrein diere ingedeel. Rein diere mog 
geëet word — dit was al die diere met 


] Na volgende bladsy. 


Die Hervormer, April 1970, bladsy 24 


DIÉ GOUE DRAAD 


Verlede jaar het ons gesels oor die Goue Draad. Dit is al dié voorspellings ta 
die Ou Testament wat dui op die koms van Jesus na die aarde. Kom ons kyk na `n 
paar van die voorspellings. Julle moet al die tekste oplees en dan sal julle self sien 
hoe daar 'n duisend en meer jare voor Sy geboorte van Jesus voorspel word. 





God sê aan die slang dat daar Temand 

Genesis 3:15 sou kom wat sy kop sal vermorsel. Dit 

(Die Moederbelofte) | is 'n voorspelling van Jesus wat die 
Satan sal oorwin. 





Netsoos Abraham sy enigste seun Isak 
nie teruggehou het nie, maar hom sou 
geoffer het, so sou God later Sy enigste Genesis 22 
Seun, naamlik Jesus, vir ons offer aan (Die offerande op Moria) 
die kruis op Golgota. 


Die hele lewe van Josef is 'n voor- 
spelling van Jesus se lewe. 
ë 1. Josef is verkoop, so ook Jesus. 
j Genesis 37 2. Josef red die Ar van hongers- 
(Die geskiedenis van Josef) nood, Jesus red ons van die Satan. 
3. Josef sit aan die regterhand van 
Farao, Jesus sit aan die Regterhaad 





van God. 
Jakob voorspel dat uit die geslag van 
Juda die ,,Silo” gebore sou word. ,,Silo” Genesis 49: 9-10 
is net 'n ander naam van Jesus. (Jakob seën vir Juda) 


7] Na bladsy 26. 





DIE GOUE DRAAD 


[] Vervolg van vorige bladsy. 





Genesis 12:7 | 

n ` Il 
(Die bloed van die lam aan 

die deurkosyne) | 


RR N 


Met die instelling van die pasga, toe 
die Israeliete uit Egipt- getrek het, moes 
hulle die paaslam slag en sorg dat geen 
bene van die lam “:bricek word nie. 

Jesus is die Paaslam wat vir ons ge- 
slag is aan aie Kruis. Die bene van 
Jesus aan die Kruis, is ook nie soos die 
gewoonte was, gebreek nie. 





Numeri 21 
(Die koperslang) 





Die manna wat uit die hemel neerge- 
daal het om die Israeliete van hongers- 
nood te red, is `n indirekte voorspelling 
van Jesus wat uit die hemel gekom het 
om ons op die aarde te red. 








Die boek van die 
Rigters 





Liewe maats, lees nou daardie tekste 
en hoofstukke in die Bybel sorgvuldig. 
Volgende keer, as die Here wil, gaan 


Die Israeliete moes die bloed van `n 
lam aan die deurkosyne smeer. Dan sou 
die doodsengel nie daar ingaan nie. 

Jesus het Sy bloed vir ons gestort. As 
ons in Jesus glo, sal Hy ons red van die 
Satan. 


Genesis 12: 43-51 
(Die instelling van die pasga 
cn die slag van die paaslam) 





Die koperslang op die paal is `n direk- 
te voorspelling van Jesus aan die Kruis 





Josua 5:12 
(Die manna uit die hemel hou 
op) 
Lees ook Exodus 16 





Telkens het die Israeliete in Kanaën 
gesondig teen die Here. Dan het die 
Here ander nasies gestuur om die Israe- 
liete te straf en te onderdruk. Maar as 
hulle in hulle verdrukking tot God bid, 
het die Here Rigters gestuur om hulle 
te verlos. Soos die Rigters die Israeliete 
verlos het van hulle vyande, so verlos 
Jesus ons van die Satan en sonde. 


ons dan verder met die Goue Draad tot 
aan die einde van die Ou Testament. 
OOM MIKE. 


VOEDSEL 


L] Van vorige bladsy. 


gesplete kloue wat herkou, bv. beeste, 
skape, bokke, ens. Onrein diere was 
dié met ongesplete kloue en/of dié wat 
nie herkou nie, bv. perde, varke, dassies 
en ook roofdiere soos leeus, tiers, wolwe 
en al die aasvreters. Die Israeliete “et 
al hierdie wette streng nagekom,en julle 
kan dus dink hoe vreeslik dit vir Petrus 
was toe hy die gesig gesien het van die 
laken wat uit die hemel neergedaal het, 
vol onrein diere, en God hom beveel 
het: ,Slag en eet!” Toe hy protesteer 
en sê dat hy nie onrein diere mag eet 
nie, was God se antwoord: ,,Wat God 
rein gemaak het mag jy nie onheilig ag 
nie” (Handelinge 10). 


Kom ons kyk nou wat ons uit die 
Bybel leer in verband met voedsel en 
die eet daarvan: 


1. God self het in die natuur voorsie- 
ning gemaak vir voedsel vir mens 
en dier. 


ty 


Dit is ons plig om gereeld goeie kos 
te eet, sodat ons liggame, wat die 
tempel van God is, gesond en sterk 
kan wees. 


3. `n Mens kan ook sonde doen deur 
middel van voedsel, bv. deur té veel 
te eet en/of te drink, of deur onge- 
oorloofde voedsel te eet. 


4. Hoewel voedsel noodsaaklik is vir 
die mens, mag dit nooit die eerste 
plek in ons lewe inneem nie. Jesus 
het ons self geleer: ,Daarom moet 
julle jul nie kwel en sê: Wat sal 
ons eet, of wat sal ons drink, of wat 
sal ons aantrek nie . . . want julle 
hemelse Vader weet dat julle al hier- 
die dinge nodig het” — en dan voeg 
Jesus hierdie belangrike voorwaarde 
by — ,maar soek eers die Koninkryk 
van God en sy geregtigheid, en al 
hierdie dinge sal vir julle bygevoeg 
word.” 


Groete, 
TANNIE TAT. 


WATER 


Palestina is nie juis 'n land wat baie 
water het nie. Die somers is baie droog 
en warm, want die land kry net in die 


CO] Blaai om. 

Water 


OD] Vervolg van vorige bladsy. 


waters van Silêa wat saggies vloei.” 

Jerusalem. (Kyk na die kaart van die ou stad.) 
Soms moes herders in die ou tyd 
egter putte grawe om water vir hulle 
vee te kry. So `n put met water was 
'n baie kosbare besitting. Lees bietjie 
in Genesis 21:22-31 van die put wat 
Abraham gegrawe het. Kyk ook op 'n 
kaart van die land Kanaan waar 
Berseba geleë is. Julle sal dit onder 
op die suidelikste grens vind, naby die 
woestyn Negeb en ver weg van fonm- 


Go teine en riviere. 
erts Vandag draai ous met `n kraan oop 
GEE en daar vloei lekker sterk water uit 


'n pyp. Nie so in die ou Bybelse tyd 
nie. Die water moes na die huis gedra 
word in kruike. (Fig. 2) As daar 
nie `n fontein was nie en net 'n put, 
moes die water uit die put getrek 
word met `n leersak en tou (Fig. 3) 
Ook vir die vee moes water ,,geput” 
word. Dit is meestal deur die jonger 

meisies gedoen. Ou Eliëser, die slaaf 
een van Abraham, het juis vir Rebekka by 
die fontein ontmoet en sy het later die 
vrou van Isak geword. (Lees Genesis 
24). Ook Jakob het later sy vrou Ragel 
by die put naby Haran gekry. (Genesis 
29.) 


LDY BIEG DU Pa 


Omdat dit maar seker 'n moeilike 
en swaar werk was om elke dag water 
Ham vor Siloa. huis toe aan te dra, het die ou Israeliete 

Fort. groot klipbakke uit Trots gekap. 
Hierin het hulle dan gedurende die 
reënmaande in die winter, reënwater 


ME EE MUN 


Aoré. 





winter reën. Die enigste standhoudende 
rivier is die Jordaan. Die Jordaan- 
rivier kry sy water van die smeltende 
sneeu op die Hermongebergte. 
Hier en daar kry ons egter fon- 
teine. Die ou Israeliete het altyd van 
' 








fonteine gepraat as ,lewende water”, 

omdat dit opborrel en nie soos stil- 

staande water in `n dam is nie. Al ' 
die ou stede en dorpe het naby `n 7 

rivier of fontein ontstaan. Aan die 

oostekant van Jerusalem was daar die 
fontein Gihon. Hierdie fontein het 
buitekant die stadsmuur gelê. Die in- 
woners van Jerusalem het dus in 
gedurige vrees verkeer dat hulle water- 
voorraad in tye van oorlog afgesny 
kon word. Daarom is daar toe van 
die fontein af `n tonnel uit die rots 
gekap, onder die oostelike muur deur 
tot binne — jn die stad. Hier is die 
water wat van die fontein af gevloei 
het, opgedam. Dit is bekend as die Fig 2 Materkruf€ 
dam en tonnel van Sil6a. Die water L 
het stadig gevloei en daarom praat 

die profeet Jesaja in Jes. 8:6 van ,die 

Water 


[7] Vervolg van vorige bladsy. 


Leersak en Tou. 


Fry 3 


opgevang. Ryk mense het ook klip- 
waterkanne gehad. Hierdie water is 
gebruik om moeë reisigers se voete te 
was en die stof af te spoel. Ons lees 
van sulke klipkanae in Johannes 2. 
Jesus het die water in hierdie kanne in 
wyn laat verander tydens 'n bruilof in 
Kana. 


Geen mens kan sonder water leef 
nie. Ook geen dier of plant nie. Water 
is `n gawe van God. Die aarde sou 
woes en leeg gewees het sonder water. 


Ons land het ook nie 'n oorvloed aan 
water nie. Daarom word groot damme 
in riviere gebou, soos die Hendrik Ver- 
woerddam in die Oranjerivier, die 
Oppermansdriftdam in die Vaalrivier 
en die Strydomdam in die Pongola- 
rivier. Slim mense sê ons land het nog 
net genoeg water vir dertig jaar. Hulle 
sê ons mors die heerlike gawe wat 
God vir ons gegee het. Hulle sê ook 
Ons land sal 'n woestyn word as ons 
nie ons fonteine en damme oppas en 
water bespaar nie. Kom ons onderneem 
om van vandag of water te bespaar en 
niks te laat vermors nie; anders sal 
ons dalk ook later klipbakke moet uit- 
kap om die reënwater op te vang, 
net soos in die tyd van die ou Israeliete. 


ER 


Van die grootste manne in die ge- 
skiedenis is deur die invloed van 'n 
vrou gemaak of gebreek, die edele of 
listige vrou se invloed word oral ge- 
sien en ondervind. Die wêreldgeskie- 
denis, ons eie geskiedenis en die by- 
belse geskiedenis vertel dit. 





Hoeveel? 


1. Hoeveel dissipels het Jesus gehad? 


2. Hoeveel palmbome en hoeveel water- 
fonteine was by Elim? (2 antwoorde). 


3. Hoeveel kinders het Jakob gehad? 


4. Hoeveel maal het Petrus vir Jesus 
verloën? 


5. Hoeveel maal moet ons mekaar ver- 
gewe? 


6. Hoeveel silwerlinge het Judas ont- 
vang omdat hy Jesus verraai het? 


7. Hoeveel dae en hoeveel nagte het dit 
gereën tydens die sondvloed? (2 ant- 
woorde). 


8. Hoeveel brode en hoeveel vissies het 
die seuntjie aan Jesus gegee? (2 ant- 
woorde). 


Skryf al jou antwoorde onder mekaar 
en tel dit dan op. As die antwoord van 
jou sommetjie 717 is, het jy almal reg. 
So nie, het jy ërens 'n fout gemaak of 
verkeerd opgetel! 

TANNIE TAT. 





Die Getal 
666 


In ,Een Nieuw Geluid” lees ons dat 
'n gelowige uit Noorweë berig, dat hy 
in `n skoenwinkel 'n doos in hande 
aekry het met 'n spesiale merkteken 
daarop. Dit is 'n handelsmerk vir 
skoene van die ,,Common Market” 
(E.E.G.) en dit bestaan uit 'n swart 
lyn met `n rooi sirkel in die middel 
met as opskrif die ,Common Market” 
en daarnaas die nommer 666. Maar 
daar is ook 'n afbeelding op van die 
kop van 'n lam met twee horings en 
'n oop mond, asof dit praat. 


Die persoon het onmiddellik na 
huis gegaan en die Openbaringboek 
oopgeslaan en in hoofstuk 13:11-18 
gelees: ,,En uit die aarde het ek `n 
ander dier sien opkom, en hy het twee 
horings gehad net soos 'n lam en 
gepraat soos 'n draak .. . en sy getal 
is seshonderd ses-en-sestig.” 


Toe ons dit lees, het die vraag by 
ons opgekom: Hoe lyk dit of die 
wêreld al ryper word vir die koms 
van die antichris! Begin hy om hom- 
self te vertoon? 

Joh. Dreyer. 


BOEKE 
TE 
LEES 


Two for a Farthing deur W.A. Hickey. 
Uitgegee deur Voortrekkerpers, Pos- 
bus 8124, Johannesburg. Prys R1-85. 


Die titel van hierdie mooi voëlboek 
sluit aan by die woorde van onse Heer 
in Mat. 10:29: ,,Word twee mossies 
nie vir 'n stuiwer verkoop nie?” 


Maar hierdie werkie is nie maar 'n 
voëlboek in die gewone sin van die 
woord nie. Dit is nie maar 'n droë 
verhaal oor alles en nog wat van mos- 
sies in ons tuine nie. As 'n liefhebber 
van hierdie voëltjies vertel hy ons van 
wat hy alles by hulle waargeneem het, 
maar hy doen dit asof hull- mense is 
sonder egter om hulle voëlnatuur prys 
te gee. 

Dis 'n plesier om te lees. 

Joh. Dieyer. 


* 


Nuttige Wenke vir die Huisvrou deur 
Lulu Geldenhuys. Uitgegee deur 
Voortrekkerpers. Prys R2-80. 


Hier is nou 'n praktiese boekie in 
die egte sin van die woord. Dit dek 
'n wye veld van nuttige wenke soos 
gesonde voeding, tapyte en matte, 
kleding en persoonlik, vlekke en mer- 
ke, kampeer, breiwerk en naaldwerk, 
die medisynekassie ens. 'n Mens sou 
kon vra: Watter nuttige wenk is nie 
daarin nie? Verder is daar tekeninge 
by elke onderwerp en 'n uitgebreide 
bladwyser. 

Inderdaad 'n uitstekende gerief vir 
elke huisvrou. 

E.H.D. 


* 


Twee stores vir Middernag deur Kas 
van den Berg. Uitgewer Voortrek- 
kerpers, Johannesburg. Prys RI1-95. 


Hier is twee van Kas van den Berg 
se spanningsverhale soos dit van hom 
bekend is. Hy weet om te boei, onder- 
houdend te skryf en die nodige rillings 
te besorg. 

Lesers van hierdie soort ontspan- 
ningslektuur sal hiervan geni€t. 

Joh. Dreyer. 

BRIEWE VAN ONS 





, Vlotte 
Skryfstyl” 


Geagte Redakteur, 


By die neerlê van die kroniekskrywer 
se pen het u sy manier van skrywe 'n 
vlotte skryfstyl” genoem. 


In sy oorsig van die dekade sestig 
het Prof. Pont hiervan weer `n aantal 
kenmerkende voorbeelde gegee. Hiervan 
wil ek een voluit siteer, omdat hier 
selfs `n kind kan verstaan hoe die vlot- 
heid kan oorslaan in roekeloosheid: 


s . . . seks in alle vorme, die ver- 
slaafdheid aan dwelmmiddels, rewo- 
lusie, moord, verkragting en ALLES 
WAT SMERIG, ONBESKAAF EN 
ONAANVAARDBAAR VIR 'N 
CHRISTENGELOWIGE IS, is voort- 
durend na vore gebring en AANGE- 
PRYS in die kringe van die ekume- 
niese christendom”. (hoofletters van 


my). 


Net soos op ons paaie is ook in die 
skriftelike tussenmenselike verkeer roe- 
keloosheid `n veelvuldige oorsaak van 
ongelukke. Die kroniekskrywer self het 
dit in die voorbye dekade ondervind 
en is voor die Hof gedaag om hom te 
verantwoord vir hierdie soort roekelose 
vlotheid. Sy veroordeling was `n skande 
vir homself, ons kerkblad en ons kerk. 
Ek kan nie verwag dat hy die gebeurte- 
nis in die dekade-oorsig sal noem nie, 
maar wel verwag ek om in die oorsig 
te kan lees dat die kroniekskrywer ge- 
leer het om roekeloosheid te vermy. 


Die roekelose vlotheid waarmee 
woorde, soos hierbo aangehaal, neerge- 
skryf word deur `n hoogleraar van ons 
kerk, wat in opdrag van ons gemeente- 
lede help by die vorming van bedienare 
van die Wocrcd en daarom tog moet weet 
wat menselike woorde weeg, wek by my 
sorg en bekommernis. 


Die vanselfsprekendheid waarmee die 
woorde in ons kerkblad afgedruk word, 
die ontkenning van die verantwoordelik- 
heid van die redaksie vir die woordelike 
inhoud van ons blad en die verwysing 
na die verantwoordelikheid van die in- 
diwiduele skrywers, kan ek nie sien as 
'n verantwoordelike beleid nie. 


Die uwe, 


HENDRIK WOLVETANG. 

Engels in 
Die Hervormer 


Waarde Redakteur, 


Dit is so dat daar in artikels wat in 
Die Hervormer verskyn by geleentheid 
Engelse aanhalings gebruik word. Dit 
is ook so dat daar bejaarde lidmate in 
ons Kerk is wat Engels nie magtig of 
goed magtig is nie. Verskeie van hier- 
die gemeente se lidmate wat o.a. in `n 
plaaslike ouetehuis woonagtig is, het 
hierdie probleem en diesulkes rig `n 
vriendelike versoek tot u of dit nie 
moontlik is dat sulke aanhalings in die 
vervolg in Afrikaans vertaal kan word 
nie. 

U vriendelike oorweging van hierdie 
versoek sal op prys gestel word. 


Die uwe, 


G. J. WISSING. 
(Skriba, Pretoria-gemeente) 


ANTIKOM AAN ALLE 
GEMEENTES EN 
VERENIGINGS ! 


Die anti-kommunistiese aksiekommis- 
sie van die drie Afrikaanse Kerke (Anti- 
kom) maak in sy veldtog om die Kom- 
munisme te bestry en om die volk gees- 
telik weerbaar te maak teen hierdie ge- 
vaarlike ideologie, o.m. gebruik van 'n 
aantal rolprente wat ook deur gemeen- 
tes, jeugverenigings en Sondagskole ge- 
bruik kan word. Om u in hierdie ver- 
band te help, word 'n aantal genoem 
met die besonderhede daarby, asook die 
huurgeld. 

Communist Imperialism 2 40 min. RS 
Katanga (nie vir kinders en 

Bantoes nie) 40 min. RS 
Die 17de Junie 1$ min. R2 
Dorp agter die Doringdraad 10 min. RI 
Tussen ons die Doringdraad 10 min. RI 


Die Skandmuur 30 min. R3 
The Great Debate R6 
Communism in Action I R6 
Communism in Action TH R6 
Operation Abolition R6 


Wanneer films twee keer gebruik 
word, betaal u vir die tweede aand slegs 
die helfte van bg. pryse. Hierdie films 
kan bestel word by Die Sekretaris, Anti- 
kom, Posbus 433, Pretoria. (Tel. 3-5691). 


C.J. VILJOEN. 


Teologiese Studente 
konfereer oor 


Skrifinspirasie 


Op 10 en 11 April kom teologiese 
studente van die verskillende oplei- 
dingsentra van die drie Afrikaanse 
susterkerke in Pretoria vir `n konfe- 
rensie oor die Inspirasie van die Hei- 
lige Skrif byeen. 


Registrasie geskied op 10 April tus- 
sen 2 en 5 uur die middag. Die kon- 
terensiegelde bedra R1 per persoon. 


Die onderwerpe wat in behandeling 
geneem sal word, is die volgende: 


(a) Die Reformatoriese reaksie by 
Luther en Calvyn teenoor die Roomse 
Skrifbeskouing (T.S Vi, Potchef- 
stroom); 


(b) Die Skrifbeskouing van Karel 
Barth. (Van der Hoff, Pretoria); 


(c) Die Skrifbeskouing van die 
Moderne Teologie in die Post-Bultma- 
niaanse era (Polumnia, Stellenbosch). 


(d) Die antwoord van die Afrikaan- 
se susterkerke op die vraag na die 
inspirasie van die Skrif (Deo Gloria, 
Pretoria). 


Die Teologiese Fakulteit (Afdeling 
B) aan U.P. tree as gashere by hierdie 
geleentheid op en versoek konferensie- 
gangers om die inskrywingsvorms 
voor 21 Maart in te stuur. 


Indien daar meer duidelikheid oor 
hierdie belangrike Konferensie ver- 
lang word, kan daar met die reëlipgs- 
komitee by die volgende adres ge- 
skakel word: Mnr. Chris Jordaan, 
Joubertstraat 116, Sunnyside, Preto- 
ria. 


Dit is nie nodig dat ons weer `n slag 
ons lewe en lewenswaardes in oen- 
skou sal neem. Ons moet weer die 
dinge eerste stel wat eerste hoort, ons 
moet huis skoonmaak. Ons moet ont- 
slae raak al die bykomstige, nietige 


dinge wat die belangrike dinge ver- 
dring het. Ons moet weer leer besef 
geestelike vorming is belangriker as 
verstandelike vorming, ryk wees in 
die ewige dinge is groter rykdom as 
ryk wees na die materiële. 














UIT ANDER BLAAIE 


Groei of Sterf die Kerk 


Wie sê dat die kerk bes'g is om te 
sterwe? 

Die feite weerspreek dit. `n Ameri- 
kaner, dr. Donald McGavran, direk- 
teur van die Instituut vir kerkgroei in 
Tasadena, California, Amerika, sê vol- 
gens 'n berig in The Church Herald dat 
die kerk op die rand van die grootste 
periode van kerkgroei in die geskiede- 
nis is, en dat die volgende 40 iare wat 
voor 1ê die mees uitdagende en hoop- 
volle is wat die kerk nog ooit gesien 
het. 

Die volgende syfers word ter sta- 
wing gegee: 

Korea. Die Protestantse kerk is hier 
gevorm in 1884 en tel vandag 
2,600,000. Sedert die Koreaanse oOoTr- 
log het die kerk daar gegroei met 300 
persent. 

Indonesië. In hierdie oosterse land 
het in die afgelope 30 maande meer as 
250,000 mense belydenis van hulle ge- 
loof in Jesus Christus gedoen. Dit is 
die grootsts bekering uit Islam na die 
Christendom. 


Taiwan (vroeër Formosa). Geduren- 
de die laaste 20 iaar het die kerk on- 
der hierdie bevolking met 900 persent 
gegroei. Op die Nieu-Guinese eilande 








is die Christelike bevolking nou 20.7 
persent. 

Ethiopië. Onder die Wolama-stam in 
die suidelike Ethiopië is daar `n feno- 
menale kerkgroei aan die gang. 

In 'n klein deel van die Kongo het 
die kerk 30,000 gedoopte lidmate in 
die 50 jaar van sy bestaan gekry. Ge- 
durende `'n maandlange evangeliese 
aksie aldaar verlede iaar het meer as 
6,000 prsone hulself tot Christus be- 
keer. In `n 'sendinghospitaal aldaar het 
belydenisse van geloof in Christus ge- 
middeld meer as 100 ner maand plaas- 
gevind. 


TR MOE EK EK EER EK EE EK IERE EE EE TOEK KOUT) 
OR EP ES SE Se Se Se SS ee 


DIE DOOD 
OP DIE 


OT MOET TOE OT EE) 3 OM AT EA *, 
boedei fee osoon so eo be ef die 


Motorongelukke 
State en Kanada. 

Volgens berekening, meegedeel in 
The Church Herald, orgaan van die 
Hervormde Kerk in die Verenigde 
State, het gedurende die afgelope 70 
jaar 1,750,000 burgers van die Ver- 
enigde State en Kanada in motoronge- 
lukke omgekom. Dit is veel meer as 
diegene wat in al die oorloë van die 
twee lande omgekom het. Daar word 
beweer dat na hartprobleme en kan- 
ker is motorongelukke die grootste 
moorder in die Verenigde State. 


in die Verenigde 


Dit is 'n veel skoner en edeler taak 
om 'n huis in die geloof te bou, as 
om 'n tweederangse verhaal te skryf. 
Dit is edeler om 'n godvrugtige moe- 
der te wees as om elke gedragskode 
te ken. Wat meer is, die godvresende 
moeder vervul 'n Godsegewe taak en 
kan in die wete van `n volbragte taak 
eenmaal in vrede haar neerlê wanneer 
God roep. Haar kinders het 'n rigsnoer 
om te lewe, God ter eer. 


UIT 
DIE KALENDER 
VIR APRIL 1970 


6 APRIL 
VAN RIEBEECKDAG 


Saam met ons volk dink ons 
terug aan die begin van Sy 
genade aan ons. 


* 


12 APRIL 
DANKDAG VIR DIE OES 


Wie kan sê dat hy of sy nie 
oorvloedige rede tot dank het 
nie. 


* 


22 APRIL 
VERKIESINGSDAG 


'n Plig en 'n voorreg om na 
oortuiging te stem met die oog 
op die toekoms. 


* 


27 APRIL 


ALGEMENE KERKVERGADE- 
RING 


Lidmate is steeds welkom om 
te kom. Die voorbidding van 
die hele Kerk word gevra. 


Die wêreld het genoeg mense wat 
ontwikkel en suksesvol is, maar he- 
laas ontnugter is, want hulle is mense 
sonder geoof. Wat baat goeie voed- 
sel en ons kinders word blakend ge- 
sond groot, maar hulle is geestelik 
siek, omdat die geestelike voedsel ag- 


vi terweë bly. 

IN MEMORIAM 





In liefdevolle herinnering dink ons terug aan 
ons ontslape dierbares wat ons vooruitgegaan 
het en nou rus van hulle arbeid. Ons mis hulle 
nog steeds, maar treur nie oor hulle soos die 
ander wat geen hoop het nie. Ons dank God 
vir wat hulle deur sy genade beteken het. 





VAN ROOYEN, Johannes Cornelius. — 'n Jaar 
van verlange is verby, maar onvergeetlik bly die 
dag van 21 Maart 1969 toe ons moes afskeid neem 
van my dierbare eggenoot en ons pappa. Die ver- 
lange is groot maar die herinneringe van sy lewe is 
mooi en ons dank ons Hemelse Vader vir wat hy vir 
ons deur Sy Wil kon doen. Ons berus ons, dit was 
Gods Wil. 

— Verlangende vroutjie en kinders, Driekie, Willie 
en Sussie. 

D. van Rooyn, 
Joe Nilsenlaan 8, Sonlandpark, Vereeniging. 





LINGENVELDER, Hendrik Jacobus.—In liefdevolle 
herinnering aan ons geliefde eggenoot en vader wat 
van ons op 29 Maart 1969 weggeneem is. Ons ver- 
lange is nog altyd daar, maar ons hoop op `n weder- 
siens. 

— Verlangende eggenote J. $. Lingenfelder. 
4de Straat 26, Maraisburg, Tvl. 





Ln) 


GROBLER, Pieter Hendrik — 
Onvergeetlik is die dag van 29 
Maart 1969, toe van ons weg- 
geneem is sonder afskeid, my 
geliefde lewensmaat, ons vader, 
grootvader en oorgrootvader in 
die ouderdom van 75 jaar 1 
maande na 'n gelukkige egver- 
bintenis van 49 jaar 9 maande. 
Sy voorbeeldige lewe, liefde en 
geloof is ons troos. Net die wat 
weet kan vertel van verlange 
van skeiding sonder vaarwel. 
Ons berus in Gods Wil. 


— Treurende eggenote Marthie, kinders, kleinkin- 
ders en agterkleinkinders. 





M. S. Grobler, 
Krigestraat 75, Silverton. 


BLIGNAUT, Pieter Machiel. — In tere herinnering 
aan my eggenoot wat oorlede is op 9 Mei 1954. 


M. Blignaut, 
Roodepoort. 


COETZEE, Daniel Joachim. — In tere herinne- 
ring aan my pappie wat oorlede is op 29 April 1969 
te Groot Marico. 

M. Blignaut, 
Roodepoort. 


GREYLING, Barend Christiaan. — Onvergeetlik 
bly die aand van 77 April 1969 toe van ons weg- 
geneem is op tragiese wyse ons lieflingseun Barend 
Christiaan Greyling in die ouderdom van 13 jaar 11 
maande en 7 dae. Baie trane vloei in stilte. Trane 
wat net God van weet. Ons wat hom so liefgehad 
het kan en sal hom nooit vergeet nie. 

— Bedroefde Pappie, Mammie en Boetie. 
Hartbeesstraat 16, Elandsfontein (spoor). 

DOODSBERIGTE 


EE EE ma 


Dit het die almagtige God behaag om die siele 
van ons tans gestorwe broeders en susters 
wie se name hieronder vermeld word, tot Hom 
te neem. Hulle liggame is aan die aarde toe- 
vertrou in die vaste en sekere hoop van die 
opstanding tot die ewige lewe deur ons Here 
Jesus Christus wat die vernederende liggaam 
aan Sy verheerlikte liggaam gelyk sal maak. 
Die familie treur oor hulle heengaan en die 
Hervormde gemeenskap treur saam. 





BLIGNAUT, Gerbrecht (gebore 
Oosthuizen). — Dit het die Here 
behaag om van ons weg te neem 
`p 8 November 1969 ons dier- 
bare eggenoot, moeder en 
grootmoeder, in die ouderdom 
van 60 jaar, 2 maande en 11 dae 
na 'n egverbintenis van 37 jaar 
3 maande. Ons bely soos Job: 
Die Here het gegee, die Here 
het geneem. Haar plek is leeg, 
haar stem is stil. Ons swyg Oo 

kHeer, dit was U Wil. 

— Bedroefde eggenoot, kinders en kleinkinders. 

J. Blignaut, 
Krugersdorp. 

PRINSLOO, Johanna Magdalena (gebore Pretorius). 
— Dit het die Almagtige God van lewe en dood be- 
haag om van ons weg teneem op 11 Desember 1969 
my teergeliefde eggenote, ons moeder, en grootmoe- 
der, in die ouderdom van 82 jaar en 9 maande. Ons 
gun haar die rus, en ons dank God vir haar lank 
gespaarde lewe. 

— Bedroefde eggenoot P. P. F. Prinsloo, kinders 
en kleinkinders. 


IN MEMORIAM 
KLOPPER, Lukas Cornelius Johannes.—'n Kransie 
van herinnering op die graf van my dierbare lewens- 
maat en ons pappie. Ons dink weer vandag aan 24 
April 1965. Vyf jaar van ons geskei. Stil moes ons 
hom sien gaan. Sy plek is leeg, sy stem is stil. Ons 
swyg o Heer, dit was U wil. 
— Verlangende eggenote en kinders. 
C. E. Kloppr, 


Antoinetta Crescent 11, Witfield, Boksburg. 
(voorheen van Welverdiend.) 


BOTHA, Johannes Petrus. — Onvergeetlik is die 
Sondagaand van 21 April 1968 toe skielik van my 
weggeneem is my dierbare eggenoot. Nog sien ek sy 
troue hande, lieflik in die dood gevou. Hier op aarde 
sal ek hom nimmer meer aanskou. Die wond in my 
hart sal nooit genees, soete herinnerings sal daar 
altyd wees. 

— Treurende eggenote Soekie Botha. 
Kookfontein, Bus 60, Rothdene. 


VAN DER MERWE, Sarel Johannes. — Sonder 
vaarwel of afskeidswoord is ons oudste seun en 
broer van ons weggeneem. Onvergeetlik sal vir ons 
bly 11 Mei 1967 toe ons die skokkende tyding ont- 
vang het van sy skielike heengaan in 'n treinbotsing. 
Dit sal altyd vir ons onverstaanbaar bly en met 
droefheid in ons harte dink ons daaraan terug. 

— Steeds treurende ouers, broers en susters. 


P. H. van der Merwe, 
Lotteringskraal, Pk. Vaalkop, 

Ta 4E EER ET 


Geregistreer aan die Hoofposkantoor 
as 'n Nuusblad. 


Uitgegee deur die 
NED. HERVORMDE KERK 
VAN AFRIKA 


Intekengeld: 75c per jaar 


Die blad verskyn in die begin van elke 

maand. Stukke vir publikasie moet die 

redakteur op die allerlaaste bereik, 
dertig dae voor publikasie. 


ADVERTENSIETARIEWE: 
Geboortes, verlowings en huwelike 
R1.50 vir 'n maksimum van 60 woorde, 
en 3 sent per woord bo 66 woorde, 

vooruitbetaalbaar. 


Doodsberigte en In Memoriams 
R2.00 per plasing. 


Die Advertensiebestuurder, 
DIE HERVORMER, 
Posbus 171 — Krugersdorp 


Advertensies moet aan die advertensie- 
bestuurder gestuur word nie later nie 
as 6 weke voor datum van 
publikasie nie. 


As 'n foto geplaas moet word: R6.00 
ekstra vir die maak van drukkersblok. 





Gedruk deur N.H.W.-PERS 
Humanstraat 55, Krugersdorp. 


AMPTELIKE BERIGTE 





BEROEPE 
PREDIKANTE 


Aangeneem: 


Ds. H. J. Geyser na Hartbeespoort. 

Ds. W. G. Halig na Koornfontein/Hen- 
drina. 

Ds. Hans Dreyer na Declergville. 


Bedank: 


Ds. S. J. Botha na Linden en Boksburg. 

Ds. Hans Dreyer na Sundra en Heidel- 
berg. 

Ds. L. A. Pretorius na Alberton-Wes en 
Groot-Marico. 

Ds. J. P. Snyman na Premiermyn en 
Newcastle. 

Dr. A. J. G. Dreyer na Pretoria-Wes. 

Ds. D. B. Snyman na Wonderboom- 
poort. 

Ds. D. |. Dreyer na Kaapstad. 

Ds. T. F. J. Dreyer na Derdepoort. 

Ds. M. J. van Schalkwyk na Hartbees- 
poort. 

Ds. J. B. J. van Rensburg na Warmbad] 
Rust der Winter. 

Ds. C. G. Botha na Phalaborwa. 

Ds. N. C. J. Brayshaw na Parkrand/ 
Witfield. 

Ds. P. J. L. Bierman na Kimberley. 

Ds. J. A. A. A. Schroeder na Ermelo. 

Prop. J. H. Brandt na Kimberley. 

Prop. W. H. Steyn na Vaalharts. 

Prop. H. C. Coetzee na Vanderbijlpark. 


* * * 


RADIODIENSTE 
APRIL 1970 


Eredienste: 

$ April 7.00 nm. Kortgolf, Bloemfon- 
tein. 

12 April 10.30 vm. Kortgolf, Welkom. 

19 April 10.30 vm. Med. en FM., Oos- 


Londen. 

26 April 7.00 nm. Med. en F.M., Hei- 
delberg. 

3 Mei 700 nm. Kortgolf, Port Eliza- 
beth. 


Vroeëoggend 6.30 vm. en Laataand 
11.10 nm. Oordenkings: 


2 April Ds. J. B. |J. van Rensburg. 
S April Ds. T. F. J. Dreyer (Jnr.) 
11 April Ds. J. B. |. van Rensburg. 
12 April Ds. |. P. J. Wagenaar. 

1$ April Ds. T. F. J. Dreyer (Jnr) 
20 April Dr. A. J. G. Dreyer. 

28 April Ds. A. Brandt. 


Opgendpodsdiens, 10.15 vm. 


4 April Dr. C.J. Mans. 

14 April Ds.A.J. Nolte. 

21 April Ds. G. C. van Staden. 
28 April Ds. F. H. v.d. Merwe. 


Ontwaak My Siel, 7.40 vm. 26 April 
Prof. P. $. Dreyer. 


Ander Sondagprogramme: 


Jeugprogram 2.35 nm. 
Kom na die waters 6.0$ nm. 
Wat sê die Bybel? 9.15 nm. 


* * * 


RINGS- 
VERGADERINGE 
1970 


Hiermee word bekendgestel dat die 
volgende Ringe op die volgende tye 
en plekke vergader. Sommige ringe 
het nog nie reëlings getref nie soos 
blyk uit die tabel onder. Ringskribas 
verstrek alle verdere besonderhede in 
'n omsendbrief aan gemeentes. 


Bloemfontein: 5-6 Junie. Bloemfontein. 
Bronkhorstspruit: 23-24 Junie, Van der 
Hoff. 
Germiston: 21-23 Mei, Brakpan. 
Heidelberg: 1-2 Junie, Balfour. 
Johannesburg: 8-10 Junie, Turffontein. 
Krugersdorp: 1 tot 4 Junie, Krugers- 
dorp. 
Kaanland: 29-30 Mei, Oos-Londen. 
V.osberg: 25-27 Mei. Randfontein. 
Maauassi: 26 en 27 Mei. Delareyville. 
Middelburg: 5-6 Junie. Middelburg. 
Noordelike Pretoria: 25-28 Mei, Won- 
derboompoort. 
Pietermaritzburg: 12-13 Junie, Durban- 
Suid. 
Potchefstroom: 22 Mei. Stilfontein. 
Pretoria: 8 Junie/15 Junie vv., Bege- 
mann-saal. 
Rhodesië: 11-13 Junie. Bulawavo. 
Pustenburge: 16-17 Junie. Rustenburg. 
Suidwes-Afrika: 5-7 Junie. Windhoek. 
Trichardtsfontein: 3-5 Junie, Tri- 
chardtsfontein. 
Vereeniging: 8-11 Junie, Rietspruit. 
Waterberg: 9-10 Junie. Warmbad. 
Zeerust: 19 Mei. Ventersdorp. 
Zoutpansberg: 9-10 Junie, Noordelike 
Pietersburg. 
Zuurfontein: 2, 3 en 4 Junie, Alberton- 
Wes. 
P. M. SMITH. 
Skriba. 

POLYVIT TABLETTE 





'n Weergalose middel vir mense 
wat aan 'n algemene vitamien- 
en mineraalgebrek ly. Prys R2.50 
vir een maand se voorraad. Reg- 
streeks posvry van Jean Baptiste 
Produkte, Posbus 625, Krugers- 


dorp. 





Skryf aan ons vir 'n gratis 
pryslys. 


AANDAG ALLE 
Postaatklierlyers 
'n Nuwe geneesmiddel vir die 
prostaatklier. Verligting, vinnig 
en langdurend. Ook vir alle nier- 
kwale. Slegs R2.90 K.m.b. Geen 
K.b.a. bestellings. 
Regstreeks van: 
Mev. R. MULLER, 
Krugerspos, 
Lydenburg. 
Dankie. 


VAKANSIEWOONSTELLE 





Nuutgeboude, keurig ingerigte 
vakansieverblyf vlakby die 
Mineralebad. Dubbelwoonstelle : 
4 tot 7 persone. Enkelwoon- 
stelle: 2 tot 4 persone. Beson- 
der lae buiteseisoen-tarief (van- 
af R2.50 per woonstel per dag). 
meubels; eie badkamers met 
warmwater; ingeboude kaste en 
kombuiseenhede; elektriese sto- 
we, -ketels en yskaste; bedde- 
goed volledig; kookgereedskap 
en eetgerei. Brosjure beskik- 
baar. 


SPA-VISTA VAKANSIE- 
WOONSTELLE 


Voortrekkerweg 55, Warmbad 
Tvl. — Tel. 299 





VERGROTINGS 
in 
LEWENSKLEUR 
van u eie 
KIEKIE OF NEGATIEF 





W. E. CAREY 
APTEKER 
Posbus 177 — Krugersdorp 

MONUMENTE 
EN 


GRAFSTENE 


GEMAAK UIT DIE 
BESTE PRETORIA - GRANIET 


Word afgelewer en opgerig op | 


enige dorp en plaas 


PRYSE NA ELKEEN SE 
VERMOEË 


Oop aanvraag! 
Pryse en Katalogus 


d. P. E. ROODE 


POSBUS 163 — FOON 308 
FRMELO 





ED ts 


PYN IN DIE RUG 
VERDWYN GOU 


As u aan stekende pyn, of 'n dowwe, 
uitputtende pyn in die rug of sye ly, 
moet u die kieme in u niere bestry. 
Ander gewone simptome van nier- en 
blaaskwale is die noodsaaklikheid om 
snags op te staan, pyn in die bene, 
lendepyn, senuweeagtigheid, hoofpyn, 
duiseligheid, donker kringe onder u 
oë, rumatiek, 'n gebrek aan eetlus, die 
verlies van energie, opgeswelde en- 
kels, ens. Cystex beteuel hierdie mo- 
ellikhede deur tot die wortel van die 
kwaad deur te dring. Binne 4 uur 
voel u die heilsame uitwerking daar- 
van. Koop Cystex by u apteker of 
handelaar. Begin dadelik. Let op 
hoeveel beter u mars sal voel 














VERNIEIIG AANBEE 


uwe, Amerikaans VR eu gelde van 


ale, antiseptiese (20 lente laat 


ers sk fe weefsels gou krimp em 


voel. Dan kan u 


WE see 





PISTORIUS 


POSBUS 9 POTGIETERSRUS 





Koëperatiewe, Private en 
Staatsverskaffers: 


* 95.62% LEO Dolomitiese 
Landboukalk 


& 96.6% ALLESCA Super 
Kalsitiese Lbk. 


&t KALKSTEENAMMONIUM- 
NITRAAT 26% N 


t AMMONIUMSULFAAT 
21% N 


& SINK Bemestingstof 





ONS PRESTIGE 
U WAARBORG 





Etlike treinvragte daagliks 
Geen vertraging 





VEL-JEUK 


Beëlndlg met V. $-A.-ontdekkdad 
Valontsierings aan gesig of liggaam, ek- 
weem, puisies, rooi skurwe joukende vel, 
seer jeukvoete kom gou reg met NIXO- 
DERM. Stop gejeuk in 'n kita. Antiseptiese 
aksie genees. Maak vel sag, glad. skoom. 
Vra aptekers om NIXOD. i Verleen 
$ig o vel Nuwe grootte 


SLAAP GOED & BEVEG 


ASMA-S 
BRONGITIS-AANVALLE 


Swaar asemhaling, hoesbute, geroggel en 
gehyg weens herhaalde nan valle van brons 
gisle asma en brora'tis, vernietig u 
gesondheid. Probeer vinnige MENDACO 
Oom verstopping te verlig. u lugpvue te laat 


verslur en dik, Vers sonde seem te Delp 
verwyder Dan kan u iekker asem aal, 
goed slaap en energie herwin. ry MaN- 


DACO by apteke. Voel gou beter. 


Pyn se Moses .. 


OTTO se 


VYF-AKSIE 
SENUWEE PYNPOEIERS 


PRYS: 174c. en 374c. 


Nie net 'n gewone Hoofpyn 
Poeier nie. 


Seker die enigste pynpoeier met vyf 
bestanddele en elkêên vir 'n sekere 
doel. 


Duisende word elke dag vervaardig en 
verkoop. Is u een van die verbruikers? 
Indien nie, probeer OTTO'S vir Hoof- 
pyn, Jig, Rumatiek, Verkoue, Heupijig, 
Koorsagtigheid en enige ander pyn. 


OTTO'S verlig pyn binne enigé `oom- 

blikke. OTTO'S bring genesing aan en 

verban pyn. OTTO'S kalmeer en voed 

die senuwees. OTTO'S breek verkoue 
en koors. 


As daar nie pyn en moeilikheid in die 
wêreld was nie, sou alles uit pret be- 
staan het. Ongelukkig is die grootste 
vyand PYN. Die vyande van alles wat 
leef en asem haal. Ja, pyn wat genot 
vernietig, die lewe bemoei en..swart- 
galligheid verwek en selfs kan. lei tot 
senuweeswrakke. Maar vra uself of dit 
nodig is in die moderne wêreld? Nee, 
glad niel Hou net 'n pakkie OTTO se 
poeiers byderhand, die vyfaksie poeier, 
wat pyn se moses bly, die senuwees 
kalmeer en lewenslustigheid verskaf. 


Na jare van navorsingswerk 
bied ons u aan 


OTTO SE BOEGOE EN 
JENEVER PILLE 


OM DIE NIERE EN BLAAS TE 
REINIG 


Prys: 35c. 


In smaaklike Pil vorm, is dit 'n heel 
ander storie. Die Pille is saamgestel 
grotendeels uit die ekstrakte van Boe- 
goe en Jenever met ander stowwe. 
Boegoe en Jenever is welbekend. Ook 
die mediese waarde en smaak. Maar 
om u bloed, lewer en blaas te suiwer 
(same met 'n sagte lakseermiddel. 
Besonder goed vir Jig en Rumatiese 
leiers om die Pille saam het OTTO se 
vyfaksie senuwee en Pynpoeiers te 
gebruik. 


Weler a.u.b. plaasvervangers, dring aan op die egte met h 
verkrygbaar of direk van Apteker. 


d 


F. FOURIE — 


Dr. Collin se Pille 


PRYS: 46c. 
VIR GAL EN LEWER 


Blakende gesondheid is die teenoor- 
gestelde van die volgende klagtes: 


Nare hoofpyne, 

Gal aanvalle, 

Bitter mond, 
Aangepakte tong, 
Hardlywigheid, 
Vlekke voor die oë, 
Opgeblaasde gevoel, 
Lusteloosheid, 
Sooibrand, 

Geel gelaat. 


OORSAAK: 
Lewer, Gal en Hardlywigheid 


DIE 


Gal vloeistof word deur die lewer ver- 
vaardig, en is noodsaaklik om die kos 
wat ons eet in 'n ryk vloeistof te help 
verander. Gedeelte hiervan word deur 
die wand van die ingewande in die 
bloedstroom opgeneem, wat dan krag 
en energie aan die liggaam verskaf. 
Terselfdertyd is gal vloeistof ook die 
natuurlike lakseermiddel en behoed- 
middel, dit verhoed die onnatuurlike 
vergaan van voedselware in die inge- 
wande. 


Die lewer kan te veel of te min gal 
vervaardig en dan volg al die vermelde 
moeilikhede. 


Oor ryke voedsel, gemengde etes, te 
veel vleis, vet, en gebak veroorsaak 
oortollige gal wat dan in die galblaas 
bewaar word, en dan volg al die 
bekende kwale bo vermeld. 


Word te min gal vervaardig, is dit 
gewoonlik hardlywigheid en 'n bleek 
gelaatskleur. 


Dit is hoe Dr. Collins se pille saam- 
gestel is om albei, lewer en galblaas te 
reinig en u van die klagtes te verlos. 
Sterk lakseermiddels soos kasterolie, 
ens. is slegs tydelike verligting. 


Vir oortollige gal, wat alles veroorsaak 
behalwe hardlywigheid, is die behande- 
ling stadig maar seker. Dr. Collin se 
Pille. — Neem een pil drie keer per 
dag na ete vir 3-4 dae. Dan een pil 
Soggens en saans vir 7 dae. Neem elka 
pil saam met 'n glas vol water. Hard- 
lywigheid kan verhoed word deur 6-8 
glase water gedurende die dag te drink 
dan met slapenstyd een of twee Dr. 
Collin se Pille. 


Onthou: Dr. Collin se Pille vir Lewer 
en Gal moeilikhede. 


ierdie geregistreerde handelsmerk. Oral 


POSBUS 762 — 


OTTO se 
TIEMIE STROOP 


PRYS: 26c. 
DIE KLEINSPAN SE VRIEND 


Vir Hoes, Kroep, Verkoue, Koors, Kink- 

hoes en enige bors aandoeninge. Dié 

is seker die enigste Tiemie Stroop so 

bemark vir die gebruik van Babas en 

Tiemie bevat die gesonde ontsmet- 

tingsmiddel naamlik ,,Thymol” wat 
Kindertjies. 


kroepagtige borskwale dadelik verlig 
deur die slym vloeibaar te maak en 
verstoppings in die lugpype te voor- 
kom. Bestanddele word ook by die 
smaakvolle stroop gevoeg om koors 
te breek, slym op te bring, hoes te 
bestry en hardlywigheid te voorkom. 
Kindersiektes laat u skrik, maar met 
OTTO SE TIEMIE STROOP is u heel- 
veilig, vernaam as kinders vals ver- 
koues het met tande kry. 


Dié middel is uitstekend vir Babas en 
Kinders tot 8-10 jaar en dit is smaak- 
vol 


Senuwees ! Senuwees ! 


DIE ALOMBEKENDE KLAGTE IN 
DIE MODERNE WÊRELD 





DIE ANTWOORD. 
DIE GEURIGE ROOI STROOP. 


OTTO SE SENUWEE EN 
VERSTERKINGSMIDDEL 


Die algemene versterkingsmiddel vir 

lusteloosheid, senuweeswakheid, sleg- 

te eetlus, bloedarmoede, slaaploosheid, 

moegheid, bewerigheid en 'n snaakse 
gevoel op die maag. 


Wel, indien u so voel, is OTTO SE 
SENUWEE EN VERSTERKINGSMIDDEL 
u enigste toevlugl 


Die Brein en Rugmurg is die hoof 
senustelsel. ,Hulle voedsel is ryk, 
skoon bloed.” Vanuit die ruggraat sprei 
die hele senuweestel, elk bedoel vir 'n 
sekere deel van die liggaam. Word een 
of ander senuwee gestoor of ooreis, 
dan volg die bovermelde kwale, geken- 
merk deur die kortgebondenheid. 


Die toevlug — Otto se Senuwee en 
Versterkingsmiddel. 
DIE PRYS: 65c. 
32 dosie. 


PIETERMARITZBURG. 

Produk van Suid-Afrika 

